Herritarrentzako 10.000 maskara banatuko ditu Plentziako Udalak - Plentzia - Hiruka.eus\nErredakzioa 2020-05-21 10:13\nOstalariek babes-neurriak betetzeko kita banatzen hasi da Udala.\nEtxebizitza bakoitzean maskara bi dituen paketeak banatuko ditu Udalak. Denera, 10.000 unitate banatuko dituzte datorren astean zehar, aurreikuspenen arabera. Udalak azaldu duenez, erabilera bakarreko maskara kirurgiko esterilizatuak izango dira, "oso-osorik udal-aurrekontuarekin finantzatuak".\nEtxez etxe banatuko dituen maskarez gainera, gel hidroalkoholikoa, maskarak, jardunbide egokien eskuliburua eta esker-gutun bat jasotzen dituen kitak banatzen hasi da Udala udalerriko denda eta ostalarien artean. Guztira, Udalak 5.400 euroko inbertsioa egin du 400 FFP2 maskara (4 establezimendu bakoitzeko) eta 500 litro gel (5 litroko ontziak establezimendu bakoitzeko) erosteko. Ekimen hori udalerriko Merkatarien eta Ostalarien Elkarteagaz elkarlanean egin dela azpimarratu dute udal-iturriek. "Modu honetan, ehun bat negoziok jaso dute dagoeneko laguntza-sorta hau", iragarri dute.\nUnai Brea 2020 api 08 Plentzia\nPlentziako udaltzainek koronabirusaz babesteko 35 maskara banatu dituzte herriko 23 denda txikitan, bertako Udalak jakinarazi duenez. Ajangizko enp...


Borroka egunak zama astuna dira | El Diario Vasco\nCulturasBorroka egunak zama astuna dira\nBeñat Sarasola, Pandora tabernaren kanpoaldean / Unanue\nBeñat Sarasolak ibilbide luzea du literatur munduan, baina lehen eleberria orain kaleratu du: 'Deklaratzekorik ez'\nAMALIA IBARGUTXIDonostia Viernes, 15 marzo 2019, 19:13\nLehen nobela plazaratu du Beñat Sarasolak: 'Deklaratzekorik ez', eta bertako protagonista iragan borrokalariarekin puskatu ezinda bizi den gizona da. Susa argitaletxeak argitaratu du, Sarasolaren poema-liburuak kaleratu dituen etxe berak. Hamar urte igaro dira geroztik, eta sortzaile donostiarrak azaldu duenez, asetu egin du bere lehen eleberri hau idazteak. Aspaldi kale borrokan aritutako gaztea da protagonista, baina egileak aurreratu duenez, ez da euskal gatazkaren inguruko istorioa soilik. Liburuak lagunartea lantzen du, pertsonaien arteko harremanak, eta horiek nola baldintzatu dituen iragan komunak, hain zuzen.\nBeñat Sarasolak ibilbide luzea du literatur munduan. Bi olerki-liburu ditu plazaratuak, kritikari lanak ere egin ditu eta ETBko 'Sautrela' saioko aurkezle izan da.\nDonostiako Gros auzoko Pandora tabernan egin du aurkezpena, Harkaitz Canok lagunduta. Sarasolaren idazkeraren estiloa nabarmendu du, hasteko, lasartearrak. Narrazio «gaizto luzidoa» omen da, irribarre mikatza eragiten duena irakurlearengan, umorearen eta satiraren arteko muga-mugan. Eta «zehatza», narrazioa «ñabartzeko» gaitasuna duelako. Lau lagun protagonisten patetismoa, noraeza, azaleratzekoa.\nCanoren iritziz, portaeren zergatia eta nozitzen dituzten zaurien sakontasuna jartzen ditu mahai gainean, detaileak landu eta aferen hondo-hondora heltzeko. «Ez da, hainbestetan gertatzen den bezala, paperean plano hutsean gertatzen den nobela, baizik eta lurretik altxatzen den eraikuntza peto eta ederra», nabarmendu du idazle gonbidatuak.\nBi kokaleku ditu istorioak: Donostia «saizarbitoriatarra» -zehaztu du Canok- eta Madril. Bi hari mutur horien artean, 90. hamarkadan kale borroka besarkatu zuen belaunaldiaren ajeak eta ondorenak esploratzen ditu eleberriak. Baita belaunaldien arteko muga ere: liburuko lagun-laukotea ez dira oraindik guraso, baina beraien gurasoei batzuetan lotsagarri suertatu zaizkien gauzak egindakoak dira duela dozena bat urte. Garai hura kudeatzea dagokie protagonistei.\nSarasolak azaldu duenez, protagonistaren ezaugarri sendoenetariko bat dira dituen konbentzimendu irmoak. Hala ere, ezgai dira, bai bera bai bere lagunak, egunerokotasun jasangarria eramateko, eta ahal dutena egitera mugatzen dira. Errealitate subjektiboak landu ditu, eta horregatik, eman du abisua Sarasolak, zaila izan daiteke enpatia garatzea, edo protagonista sakon ulertzea, behintzat.\nGarai batean defenditutako ideiak kimera hutsak iruditzen zaizkio gaur protagonistari. Ezinbesteko ziruditen ideal haiek, bere bizitzan aurrera jarraitzeko 'MacGuffin' -Canoren hitzetan- bilakatu dira. Hau da, pertsonaiak aurrera jarraitzeko balio duten elementu. Ertz garratzeko protagonista ulertzea zaila izan daitekeela jakitun, Sarasolak azpimarratu du ez dela izango eleberriko pertsonaien erantzule. Ez du haien iritzi, jokamolde edo hizkuntzaren ardurarik hartuko.\nLagun taldea euskal gatazkaren erdian kokatua dago, eta horrek dena zipriztindu du. Ondorioz, beldurrak zeharkatzen du eleberria: protagonistaren bizitza, jokamolde, espektatiba eta ideologia, besteak beste. Ideien eta errealitatearen arteko distantzia estutu eta zabaldu egiten da etengabe, «muturraren aurrean talka egiten digu». Talka horiek eragindako «zimur eta zikinkeriak» azaleratu nahi izan ditu Sarasolak. Ez dira pertsonaia eredugarriak, baina zurrunbiloaren erdian, ahalik eta bizitza baketsuena egiten saiatzen dira. «Neurri batean, gu guztiok bezala», gaineratu du.\nHistoriak pisua du eleberrian. Historia ikasitakoa da protagonista, eta aitarekin duen harremanak ere bere lekua du liburuan, protagonistarentzat memoriaren gordailua dena nolabait. Aitarengandik jaso du memoriarekiko kezka. Sarasola ere bere aitarekin akordatu da liburua dedikatzeko orduan: orain denbora asko ez dela hildako Xabier Sarasola Errazkin zenari eskaini dio.\nVaivén gana por segunda vez el Donostia Antzerki Saria Un payaso en el cielo de la ópera


Katedralen igorpen-serieak bloke-orri bat eskaintzen dio Albarracingo Salbatzailearen Katedralari. Zigiluak kanpandorrearen bista bat irudikatzen du eta orri-blokea katedral-multzoaren eta inguruko eraikinen ikuspegi panoramiko batekin osatzen da.\nTeruelgo Albarracin udalerria Guadalaviar ibaiaren ertzean dago, 1.171 metroko altitudean. Teruel-Albarracin diozesiari dagokio eta hiria Monumentu Nazional deklaratu zuten 1961eko ekainean.\nNahiz eta Albarracingo Katedrala aurretiazko tenplu erromaniko baten hondakinen gainean dagoen, gaur egun ezagutzen dugun Errenazimenduko eraikina 1530 inguruan hasi zen eraikitzen, Gaspar Jofré de Borja apezpikuak aginduta, eta 1595 inguruan bukatu zen, Martín Terrer Valenzuela apezpiku zela. Azken horrek eraikiarazi zuen kanpandorrea. Katedral-multzoa eraikitzen Quinto Pierres Vedel maisuak eta Martín de Castañeda maisuak hartu zuten parte. Haiei zor zaizkie, hurrenez hurren, estalkiaren eta zenbait kaperaren eraikuntza eta koroaren eta tenpluaren buruaren eraikuntza. Nabe bakar bat du eta burua abside poligonal batez osatuta dago. Apezpiku Jauregiarekin komunikatzeko balio duen klaustro bat du eta, bai Katedrala eta bai klaustroa asko aldatu zituzten XVIII. mendean, gaur egun duen itxura barrokoa emateko. Eraikinak sartzeko bi ate ditu eta, barnealdean, nabarmentzekoak dira Aldare Nagusia eta erretaula, Katedralari izena ematen dion Salbatzaileari eskainita daudenak. Gainera, Magdalenaren, San Antonio Abadearen, San Sebastianen, Arimen, Santa Anaren eta erretaula barrokoa eta Ama Birjinaren irudi bat dituen Pilaren kaperak ditu, orobat San Joan Bataiatzailearen kapera, hori ere aldare barrokoarekin. Halaber, nabarmentzekoak dira koroa, aulkiteria gotiko-manieristarekin, eta Ezpeleta eta Juan Lopezek egindako klaustroaren portada, baita Sorkunde Garbiaren kapera ere.\nKatedralaren Museoa Apezpiku Jauregi zaharrean dago eta han tapizak, pinturak, kalizak, prozesio-gurutzeak, liburuak, jantziak eta gurtzarako eta ekitaldi erlijiosoetarako beste objektu sakratu batzuk daude.


Dantzan egiteko aukera asko, Jaiki elkartearekin - Aretxabaleta - Goiena.eus\nDantzan egiteko aukera asko, Jaiki elkartearekin\nAitziber Aranburuzabala Juldain 2018-05-25 10:11\nGasteizko Zirkulanduz taldearen 'Beldurrik ez' emanaldia. Argazkia: Aitor Ortiz de Zarate\nGorputza, mugimendua eta adierazpena bateratzen dituen ekimenak bultzatzeko sortu zuten orain dela hamabost urte Jaiki elkartea –hasieran, Gozatu Ekimena izena bazuen ere–. Harrezkero, asko dira eskaini dituzten tailerrak eta bestelako ekintzak; horien artean, aurten laugarrenez, eta gaur hasita, egingo duten Dantza Astea.\n"Dantza kalera ateratzea da hasieratik dugun helburu nagusia", kontatu zuen Jaiki elkarteko kide Maier Etxebarriak Goiena telebistako Hemen Debagoiena saioan martitzenean, eta zera gaineratu: "Bailaran dantzari asko dagoela ikusita, horiei tokia egin nahi izan diegu, euren lana erakustera etor daitezen. Era berean, Udalari eskerrak eman gura dizkiogu uzten digun lokalagatik eta ematen dizkigun laguntzengatik, herritar guztientzako aproposa den Dantza Astea antolatuta".\nAurten, egun bat gehiago\nFormatu aldetik aurreko aldietako egitura antzerakoa duela zioen elkarteko kide Zigor Lasagabasterrek: "Hala ere, urtero gauza berriak eskaintzen saiatzen gara; gaur, esaterako, zuzeneko biolin doinuak lagun dituela trapezio gainean dantzan ikusiko dugu Zirkulanduz taldeko dantzaria. Bitxikeriak erakutsi gura ditugu, baina, bereziki, dantzan egitera animatu gura dugu. Basotxo Erretiratuen Elkartekoek protagonismo handia dute aurten, baina, gazteak hurbiltzeko ere, askotariko estiloen artean, dantza urbanoak toki zabala izango du. Ikastaroetako ia toki guztiak beteta dauden arren, oraindik ez daude taldeak itxita; bidali, bada, lehenbailehen eskaera Jaikielkartea@gmail.com helbidera".\nKarmele Igartua zenaren poesiak dantzarekin uztartuta entzuteko aukera polita izango da eguenean Arkupen. "Martitzeneko taldean irakaslea aldatu dugu, eta, hain justu, Aretxabaletakoaren poesian oinarrituta dagoen Denbora ikuskizuna egiten du bikotekidearekin. Ezin aproposagoa iruditu zitzaigun gure asterako". Ikuskizunak doan izango dira, eta, bat izan ezik, guztiak kalean (ikus beheko taula); eguraldi txarra eginez gero, mojatan egingo dituzte; eta gaurkoa, frontoian.\nMaiatzak 25, egubakoitza\n• 19:00 Beldurrik ez, trapezioan dantza saioa, Durana kalean, Gasteizko Zirkulanduz taldearen eskutik.\n• 19:30 Gasteizko Haritz&Helena dantzarien Room 247 dantza garaikidea emanaldia, Durana kalean.\nMaiatzak 26, zapatua\n• 10:00-13:00 Dantza urbanoak eta Kontakids ikastaroak, Ibarra kiroldegian.\n• 10:00-13:00 Tango ikastaroa, kuartelean.\n• 10:00-13:00 Afrogaraikidea dantza ikastaroa Arkupe kultura etxean.\n• 13:30 Bergarako Musika eta Dantza eskolaren euskal dantzen erakustaldia, Mitarte kalean.\n• 14:30 Jam-Ñam.\n• 18:30 Tango, dantza urbano eta Kubako dantzen erakustaldiak, Herriko plazan.\n• 22:00 Aretxabaletako DJ Gorka-ren saioa, Kixkor tabernan.\nMaiatzak 27, domeka\n• Egun osoan Haur dantzarien eguna.\n• 18:00 Erromeria, Monjetan.\nMaiatzak 28, astelehena\n• 17:30 Leizarra musika eskolakoen emanaldia, Herriko plazan.\n• 18:30 Sevillana eta Shuffle dantza saioa, Durana kalean.\nMaiatzak 29, martitzena\n• 17:30 Basotxo Erretiratuen elkartekoen saloi dantzen emanaldia, Herriko plazan.\nMaiatzak 30, eguaztena\n• 17:30 Ludoteka Dantzan saioa, Durana kalean.\n• 18:45 Plaza dantzak, Basotxo elkartearen eta Leizarra musika eskolakoen eskutik, Durana kalean.\nMaiatzak 31, eguena\n• 19:00 Dantza, musika eta Karmele Igartuaren olerkia uztartzen dituen Denbora ikuskizuna, Altraste dantza konpainiaren eskutik, Arkupe kultura etxean.\nEkainak 1, egubakoitza\n• 19:00 Bergarako Candem Town akademiakoen dantza urbanoaren eta salsaren erakustaldia, Herriko plazan.\n• 19:30 Jaiki Elkartearen Danama La izeneko ikuskizuna, Durana kalean.


CCOO: «Datuek erakusten dute ez dagoela arazorik lan itunen estatalizazioarekin» | Ekonomia | Berria\nCCOO: «Datuek erakusten dute ez dagoela arazorik lan itunen estatalizazioarekin»\nSindikatuak nabarmendu du Arabako, Bizkaiko eta Gipuzkoako alor pribatuko langileen %86,6k lurralde horietara atxikiriko lan hitzarmena dutela\nCCOOk metalgintzako akordioen alde Donostian antolaturiko manifestazio bat. ANDONI CANELLADA. / FOKU Tamaina handiagoan ikusi\nAraban, Bizkaian eta Gipuzkoan lan hitzarmena duten alor pribatuko langileen %86,6k lurralde horietara egokitutako itunak dituzte. Datua CCOO sindikatuak eman zuen atzo, eta, Garbiñe Espejo sindikatu horretako EAEko ekintza sindikaleko arduradunaren arabera, batezbesteko horrek garbi uzten du ez dagoela arazorik «lan hitzarmenen estatalizazioarekin», eta hori sindikatu batzuek —abertzaleek— haizatzen duten «mamu» bat dela.\nSindikatuak ordezkarien bilera bat antolatu zuen Bilbon, eta hura baliatu zuen 2019an Araba, Bizkai eta Gipuzkoan eginiko negoziazio kolektiboen balantzea helarazteko. Espejoren ustez, «urte oso positiboa» izan zen iazkoa, sindikatuen kalkuluen arabera %14,4 handitu baitzen bere lan baldintzak hitzarmen kolektibo baten arabera arautuak dituzten langileen kopurua. Igoera hori 2018koa halako bi da —%7,25—, eta, gaur egun, langileen %61,1 daude lan hitzarmen baten menpe. Hazkunde horren arrazoia hiru hitzarmen sektorial dira: ikastolena, itunpeko irakaskuntzarena eta Bizkaiko metalgintzarena.\nEspejok, halaber, Espainiako negoziazio kolektiboari egotzi zion Arabako, Bizkaiko eta Gipuzkoako soldatak %2,25 igo izana 2019an. Azaldu zuenez, Espainia mailako lan hitzarmenetako soldata igoera %2,86 izan zen; Araba, Bizkai eta Gipuzkoara mugatzen direnena, berriz, %1,78. Datuak Lan Harremanen Kontseilutik bildu ditu sindikatuak.\nLoli Garcia CCOO Euskadiko idazkari nagusiak ere datuen bere analisia egin zuen: «Lan hitzarmen kolektiboa da erreminta bakarra sektore bateko langile guztiek baldintza duinak dituztela bermatzeko», eta, haren hitzetan, baldintza horiek enpresa mailako itunenak baino «hobeak» izaten dira. Idazkariak goratu zuen «mobilizazioei» eta «plataforma bateratuei» esker egin zirela lorpen horiek. Elkarrizketa sozialaren garrantzia nabarmendu zuen, eta aurreratu zuen 2020n, hauteskunde urtea izanda ere, lanean jarraituko dutela industriako lanpostuen alde eta soldata arrakalaren aurka. CCOO elkarrizketa sozialerako mahaian dago UGTrekin, Confebaskekin eta Jaurlaritzarekin batera. ELAk eta LABek, aldiz, ez parte hartzea erabaki dute.\nMari Cruz Vicente CCOOren Espainia mailako akzio sindikaleko arduradunak nabarmendu zuen Espainiako Gobernuan izandako aldaketak onurak ekarri dituela. «Elkarrizketa sozialean sinesten duen gobernu bat dugu, eta uste dugu enpresariek ere arreta jarri behar dutela lan baldintzen hobetzean. Elkarrekin aurrera egin dezakegula uste dut, eta horren eredu da 2020an gutxieneko soldata igotzeko lorturiko akordioa».\n2020ra begira, CCOOk negoziazio mahai gainean jartzeko asmoa duen hainbat puntu zenbatu zituen Vicentek: akordioen ultraaktibitatea, sektore mailako akordioak enpresa mailakoen gainetik egotea, eta langileen arautegiko 42. artikulua eraldatzea. «Hori beharrezkoa da modu esternalizatuan diharduten langile guztiek erreferentziazko hitzarmen bat izan dezaten. Esaterako, hoteletako garbitzaileen arloan aplikatu ahal izango da». Langile azpikontratatuek enpresaren jardun bera egiten badute enpresakoen baldintza berak izatea lortu nahi dute eraldaketa horrekin, eta, jardun hori bera ez bada, gutxienez euren sektoreko lan hitzarmeneko baldintzak izatea.\nBizkaiko ituna, Gipuzkoarako eskaintza


Mini Bernedoodle Fluffy, Intelligent eta ... Hipoalergenikoak dira? - Arrazak\nMini Bernedoodle Fluffy, Intelligent eta ... Hipoalergenikoak dira?\nGustatzen al zaizu ustekabeko zirrara? Orduan agian Miniaturazko Bernese Mountain Dog eta Poodle nahasketa txakur egokia da zuretzat.\nBi arraza oso desberdinen konbinazioa, hibrido iletsu hau tamaina eta kolore ugari izan daiteke.\nZure Mini Bernedoodle txikia edo handia, tri-kolorekoa edo merle izaten amaitzen da, pozik egongo zara familia lagunkoi eta bidelagun leial bat espero dezakezula jakitean.\nNondik datoz Mini Bernedoodles?\nNolakoak dira Mini Bernedoodles?\nEzaugarriak: nola jokatzen dute Mini Bernedoodles-ek?\nZure Mini Bernedoodle-a zaintzen\nMini Bernedoodles osasungarriak al dira?\nNon eskuratu Mini Bernedoodle txakurkume bat?\nZer gertatzen da beste Doodleekin?\nMini Bernedoodle polifazetikoa eta ezustekoa\nTxakur diseinatzaile honen jatorria zehatza ez da ezagutzen. Dakiguna da, ordea, Kanadako txakur hazlea dela Sherry Rupke ugaldu zen lehen pertsona izan zen Bernedoodles estandarrak 2003an atzera nahita. Geroago, miniaturazko barietatea hazten hasi zen.\nBernedoodles hasieran hazten ziren isuri txikiko txakurra ekoizteko alergiak dituzten jabeentzat. Hala ere, haien adimena eta lasaitasun handiko pertsonalitateak esan nahi Bernese Mountain Poos batzuk terapia edo zerbitzu txakurrak izateko hazten direla.\nMini Bernesedoodles dira bertsio txikiagoak Ruperen Standard Bernedoodle-rena.\nFuntsezko desberdintasuna Mini Bernedoodles gurutzaketa bat da Miniatura Pudelak, tamaina maneiagarriagoa lortuz.\nGaraiera ez ezik, nola eragiten dute Miniature Poodle eta Berners-ek beren gurutzearen ondorengoetan? Zer ezaugarri eman diezaiekegu guraso arraza hauei?\nMini Poodle buruzko guztia\nPoodleek alemaniar hitzetik jasotzen dute izena botila , 'zipriztindu' esan nahi du. eta hasiera batean Europa osoan ahateak ehizatzeko erabiltzen ziren. Azkenean, Frantziako aristokraziarentzat aukeratutako arraza bihurtu zen bertsio txikiagoa eskaera handiagoa izanik .\nBatez besteko pisua 6-9 kilo (3 eta 4 kg) eta neurketa 11-14 hazbeteko (28 eta 36 cm) iltzean, Mini Poodles Mini Bernedoodle-ren tamaina txikiaren arduradunak dira.\nFido kizkur hau ere bada burutsua , erne , sentikorra , eta mesedez irrikaz beren jabeek, beraz, prestakuntza oso erraza da. Tamaina edozein dela ere, Poodles lotsatia eta sentikorra izan daiteke .\nBernese Mountain Dog, erraldoi leuna\nThe Bernese mendiko txakurra izugarria da Mini Poodle-rekin alderatuta. (Ados, agian ez hori handia.) Bere tamaina ikusgarria da, hala ere: artean pisatu dezakete 80-110 kilo (36 eta 50 kg) eta izan daiteke 28 hazbeteko altuera duena (71 cm).\nBernersek Suitzako baserri hotzetan lan egiteko hazitakoa da larru lodiak eta larru lodi eta luzeak . Ezagunak dira bere hiru koloreko beroki bereziari buruz, horregatik Mini Bernesepoos aurki ditzakezu hainbeste kolore eta kolore konbinazioetan.\nMini Poodle-aren antzera, Bernako Behi Txakurrak ezagunak dira laneko txakur adimendunak beren familiak maite dituztenak.\nBelaunaldia: zer da F1 eta F2 negozio hau?\nMini Bernedoodle ikerketan ziurrenik ikusi dituzu hazleak beren txakurrak 'F1' edo 'F2' direla hitz egiten. Baina horrek zer esan nahi du zehazki?\nBesterik gabe, 'F1' eta 'F2' -k zure Mini Bernedoodle-ren guraso edo leinuaren berri emango lukete.\nBatean lehen belaunaldiko txakurra (F1) , guraso bakoitza arraza hutsa da - Miniature Poodle eta Bernese Mountain Dog.\nF1 Mini Bernedoodle bik elkartzen direnean, zabor horri horrela deritzogu bigarren belaunaldiko gurutzeak (F2) .\nZenbait hazlek dute F1b Mini Bernedoodles, non F1 Mini Bernedoodle arraza puruko Poodle batekin gurutzatzen den. Prozesu honi, deitzen zaio atzera gurutzatzea , egiten da Poodle-ren ezaugarri desiragarriak gehiago indartzeko . Adibidez, F1b Doodleek F1 edo F2 litroak baino gutxiago bota ditzakete.\n“Oraindik nahastuta? Begiratu hau gida hibridoen familiako zuhaitz edo leinu osoa erakusten duena. Azken finean, terminologia hauek ohikoenak dira Poodle nahasketekin edo Doodleekin ”.\nDiseinatzaileen txakur gehienak sorpresa izaten dute ezaugarri fisikoei dagokienez. Gauza bera espero dezakegu Bernatako Mendiko Txakur-Txakurkume gurutzearekin.\nBelarriak zintzilik aurpegiaren alboan, begi obalatuak , nahiko mutur motza eta triangeluarra , eta a sudur beltza .\nMini Bernese Poodle merle den kasuetarako, orduan begi urdinak izan ditzakete edo begi batek bestearen kolore desberdina du.\nGorputz proportzionala dute, burutik isats sasira arte. Eta Standard Berner Poos-en bertsio txikiagoa denez, haien irudia altuagoa baino luzeagoa da .\nTamaina: zenbateko tamaina du Miniatura Bernedoodle-k?\nGuraso arrazak tamaina espektroaren mutur bakoitzean daudenez, Mini Bernedoodles-ek edozein lekutan pisatu dezake 23-50 kilo (10 eta 23 kg artean). F2 Mini Bernepoos are txikiagoa izan daiteke 12-26 kilotan (5 eta 12 kg).\nMiniatura Berner & Poodle nahasketaren altuera ere aldatu egingo da, baina orokorrean neurtzen dute 10-20 hazbeteko (25 eta 51 cm) iltzean.\nMini bertsio hau zuretzat nahikoa txikia ez bada, tamaina pixka bat markatu dezagun. A Toy Poodle mendiko txakurraren gurasoarekin gurutzatu daiteke, eta horren emaitza izango da Bernedoodles txikiak . Hanka motzagoak eta gorputz luzeagoa dute, besterik ez Dachshunds bezala . Inguruan daude 12 eta 17 hazbeteko (31 eta 43 cm) altuera eta pisua 10 eta 24 kilo (5 eta 11 kg artean).\nEgoera onean egingo dute bizitzako egoera gehienetan (baita apartamentuetan ere), ariketa eta arreta egokia lortzen badute.\nJarraitu aurretik, ikusi Mini Bernedoodles-en bideo hau kiddotxo hauekin jolasten eta ondo pasatzen!\nMini Bernese & Poodle nahasketaren beroki eta kolore zoragarriak\nMini Bernedoodleek beroki mota desberdinak dituzte, baina askotan ikusten dira fur lodi eta uhindua hori da luzera ertaina .\nOhikoak eta erakargarriagoak diren arren, Poodle ilearen kizkur estuagoak eta potoloagoak hobea da alergiaren aurkako fido baten bila bazabiltza.\nHori esanda, Berners ezkutari astunak dira, eta Poodleek, berriz, hipoalergenikoa dute. Beraz, zure furball hibrido txikia bat izan daiteke ez isurketa txikira doggo. Batzuek deitzen diete erdi hipoalergenikoa .\nJakin behar duzu zure kakak izango duen beroki mota aurreikustea nahiko zaila dela. Mini Bernedoodle txakurkumeek helduen berokia aldatu dezakete oraindik bost edo sei hilabete betetzen dituztenean.\nBitartean hiru koloretako berokiak (beltzak, zuriak eta marroiak) ezagunenak dira, hainbat Bernedoodle Mini aurki ditzakezu hainbat koloretan:\nMerle (baita merle trikolore ere)\nEre egon daitezke kolore sendoak hala nola, beltza, zuria eta marroia.\nBerdin du berokia ondulatua edo kizkurra den, baina denak nahiko leunak dira. Txakur arraza honekin ohiko soinketa saioak espero ditugu, pixka batean hitz egingo duguna.\nGurutze honek itxura askotarikoa ez ezik, nortasunari edo tenperamentuari dagokionez ere badu.\nBaina aukeren nahasketa honekin ere, Mini Bernedoodles a direla esan daiteke familientzako aukerarik onena paketean sartzeko txakur berri baten bila.\nBi guraso arrazak ezagunak dira maitagarria eta modu onean : Berners dira jostaria eta atsegina , eta Poodles ezagunak dira entrenagarritasun handia . Ondorioz, haien kumeak hibridoak dira lasaitasun eta indar oreka egokia .\nPudelak, tamaina edozein izanda ere, horietako bat bezala ezagutzen dira arraza burutsuenak , beraz, gurutze honetatik kume adimendun bat espero dezakezu!\nMini Bernedoodles-ek ez du ibilaldi bat baztertuko edo lasterka egingo du gogokoen duen gizakiarekin, baina etxean zehar igarotzea ere gozatuko dute maletarekin. Dira ez erasokorra eta izan harrapakin txikia , beraz, beste maskotekin ondo egin beharko lukete goiz eta maiz sozializatzen badira. Txakur hauek ezezagunen inguruan lotsatia izan daiteke , beraz, ziurtatu jendearekin sozializatzen ere.\nHori esanda, ez espero zure Miniatura Bernerpook 'Guardia txakur onenaren' saririk lortuko duenik. Lagunegi eta arduragabeegiak dira, besterik gabe. Gainera, haiek ez zaunka asko egin .\nHibrido hau bezain bikaina izatea espero dezakezu zaindari, zerbitzu, terapia eta laguntza txakurrak .\nKontuan hartu beraien ludikotasuna eta beraiek oso aktiboa izan daiteke ere bai. Beraz, bizimodu aktibo orokorra duten jabeentzako ere egokiak dira.\nIgerilekua baduzu edo laku edo hondartzatik gertu nonbait bizi bazara, eman ezazu zure Bernoako Poo txikia bainu freskagarri batekin. Poodle gurasoak bezalaxe, maite dute igeriketa, korrika, ekartzea , edo beste edozein jarduera, betiere zurekin denbora pasatzea lortzen badute!\nMaite duten jendeaz eta lortzen duten arretaz inguratuta egotea gustatzen zaienez, Mini Bernese-Poodle nahasten dira bereizketa antsietatea izan dezake .\nTxakur hau a da zorioneko arraza polifazetikoa .\nJabe hasiberriek ere ondo joko dute doggo honekin, betiere soinketa teknika eta aholku egokiak irakurri eta Mini Bernedoodle-ri ariketa nahikoa eginez.\nMini Berner Poos grooming\nBa al zenekien benetan botatzen duten txakurrak benetan? maizago janztea eskatzen dute ?\nMiniaturazko Bernese Mountain Poosek hainbat beroki-luzera eta ehundura dituzte, baina larru luzeagoa edo kizkurra dutenak bai estalkiak eta nahasketak jasan ditzake .\nPoodle geneak direla eta, esan nahi du denbora gehiago eman beharko duzula berokia mantentzen. Astero hortzak garbitu eta iltze arruntak mozteaz gain, eguneroko garbiketa ezin hobea da zure Mini Bernedoodle-ren larruagatik. Fokatu sabela eta belarrien atzean dagoen eremua (erraz estaltzen diren lekuak).\nHibrido honen ilea behin mozten 8-10 aste kontuan hartu beharreko zerbait da, batez ere klima epelagoa .\nBainua egin daiteke hilero edo behar denean. Berokiak maizegi garbitzen badituzu, osasuntsu egoteko behar dituen olio naturalak biluztuko dituzu.\nBideo hau luze xamarra izan daiteke, baina Doodle-ko edozein gurasoek gustatuko litzaiokeen arreta-aholku bikainak jorratzen ditu:\nMini Bernedoodles-ek aurre al dezake eguraldi epela?\nTxakur moldagarriak diren arren, klima epelak eta tenperatura beroak ez dira zure Mini Bernepoo-ren lagunik onena izango. Beroki luzeekin, beraiek azkar berotu daiteke beste arraza batzuk baino.\nBerokiak bizarra hartzea ez da gomendagarria , baina beharko zenuke ur garbi ugari uneoro eskuragarri. Kanpoko jarduerak goizean goiz edo iluntzea baino lehen egin behar dira. Era berean, inoiz ez utzi zure Mini Bernese Mountain Dog eta Poodle nahasketa beroan bakarrik.\nZure Mini Bernedoodle baliatzea\nTxakur elastiko hau zure energiarekin bat etorriko da eta oinez ibiltzea eta korrika egitean sofan eserita egotea lor daiteke. Baina ondo jokatzen duten txakurrak ere desegin daitezke ariketa egokia egin gabe.\nMini Bernedoodles-ek badu jarduera maila moderatua eta gutxienez bakarrik behar dute 30 minutu eguneko ariketa fisikoa.\nEguneroko ibilaldiak ideia ona dira, batez ere zure maskotak askatasunez korrika egiteko leku asko ez badu.\nZure maskotak energia erretzeko edo behar duten estimulazio fisikoa eta psikikoa lortzeko beste modu batzuk daude.\nHaien nortasun atseginak hautagai bikainak bihurtzen ditu jolasteko datak txakurren parkean.\nKontuan hartu beharko zenuke zure Mini Bernedoodle igeri egiteko edo arintasun klaseetara eramatea –Biak egitea gustatuko litzaieke.\nZein dieta mota egokia da Mini Bernese Mountain Dog eta Poodle nahasketarako?\nBernedoodle miniatuei eta txikiei hori txakur janaria eman behar zaie arraza txikientzako formulatua . Jateko lehorrak, janari hezea eta dieta gordina baino hobetsi gabe, zuk ere egin beharko zenuke kontuan hartu adina, jarduera maila edo metabolismoa eta, hala badagokio, osasun baldintzak .\nJanari kopuruari dagokionez, Mini eta Tiny Berner Poos elikatu daitezke ¾ kopa kibble lehorrekoak 10 kiloko pisuaren inguruko gertu nonbait badaude. Zure hibridoak 20 kilo inguru pisatzen badu, zure maskota elikatu ahal izango duzu 1 ⅓ edalontzi .\nBa al zenekien hori txakur janari multzo bakoitzaren iradokizunak zerbitzuak desberdinak dira ?\nOsagai desberdinak eskaintzen dituztenez, kalorietan oinarrituta zure Mini Bernese-Poodle gurutzea elikatzea da onena. Doggo honek a behar du egunero 750 eta 1.400 kaloria hartzea .\nMini Mountain Dog eta Poodle nahasketak guraso nahiko osasuntsuengandik datoz, beraz, diseinatzaile txakurra hau izatea espero dezakezu gogorra ere bai. Dira orokorrean osasuntsuak eta zurekin bizitza luze eta osoa bizi dezakezu 10 eta 15 urte bitartean .\nHala ere, adi egon bi guraso arrazetan kezkatzen dituzten gaixotasunekin.\nGai bateratuak eta bizitza laburragoa ohikoak dira arraza handiagoekin, eta Berners ez da salbuespena. Txakur hauek batez beste 6-9 urte bizi dira eta ukondoa izateko arriskua dute aldakaren displasia .\nKontuz ibili ez gehiegi ariketa egiteko zure Mini Bernedoodle txakurkumea. Joan zaitez erraz artikulazioetan gazteak diren bitartean arazo hau ekiditeko. Hanka motzagoekin, mantendu zure kumea eskaileretan gora eta behera, eraman ezazu sofatik edo ohetik joan edo atera behar badu, baita autotik sartu eta atera ere.\nMini Poodleek 15 urte arteko iraupena izan arren, hala ere, gaixotasun genetikoak transmititu ditzakete epilepsia eta baterako baldintzak, adibidez Gehitu Perthes gaixotasuna .\nBaliteke galdetzen ari zaren erreskate batetik Bernatako Mendiko Txakur Miniaturako Txakurrak eta Poodle nahasketa bat hartu edo entzute handiko hazle baten bidez joan behar zenukeen. Saltzeko kume bat hartu edo aurki dezakezu linean!\nGogoan izan erreskate txakurren istorioak ez direla normalean ezagutzen. Zure Mini Bernedoodle-n ezaugarri zehatzak espero badituzu, hazle batekin bilatzen ari zaren hori aurkitzeko aukera hobeak dituzu.\nEskaera gurasoak eta txakurkumeak ezagutu , beraz, denbora programatu ahal izango dute behatzeko edo elkarreragiteko Haiekin.\nGalderak egin txakur bakoitzaren portaerari eta osasunari buruz, dokumentuak barne. Horrek aukera emango du, agian, kume super-izugarria bere anai-arrebarengandik hautatzeko.\nMini Bernedoodle txakurkume batek prezioa izan dezake 400 $ eta 4.000 $ artekoa . Kostuak aldatu egin daitezke eta hauen araberakoak izan daitezke, hala nola hazlearen kokapena, hazte-haztegian emandako dirua eta denbora eta zaborra, genealogia eta ospea.\nEz zaitez horren ideiarekin engantxatu zenbat eta prezio handiagoa, orduan eta kalitate handiagoa . Bide beretik doa Mini Berner-Poodle kumeak egia izateko oso ona den balioa badu, ziurrenik hala delako. Egin zure arduraz hazlea hautatu edo ordaindu aurretik.\nMini Bernedoodle hazlea aukeratzea\nDoodle hazle edo txakurtegi ugari dago mundu osoan, beraz, aukerak dituzu.\nHona hemen Bernatako Mendiko Txakur Miniaturazko eta Poodle nahasketa eskuragarri duten gune batzuk:\nMini Bernedoodles hartzeko edo erreskatatzeko\nHartzea erabakitzen baduzu, zaila izango da aterpetxeetan Mini Bernesedoodles aurkitzea. Ikusi arrazaren araberako erreskateak Poodles edo Bernese Mountain Dogs-entzat, leku horiek arraza bakoitzaren nahasketak ere izango baitituzte.\nTxakurra hartzea edo erreskatatzea ere errazagoa da poltsikoan edo zorroan. Adopzio tasak bitartekoak dira 100 $ eta 750 $ artean , txakurraren arabera, aterpean zenbat denbora egon den eta txakurtegiak edo aterpetxeak eska ditzaketen bestelako kargak.\nBegiratu Miniatura Bernedoodle hauek, baita Poodle edo Bernese Mountain Dog nahasketak ere, etxe berri baten zain:\nBriarwood Sheepadoodles eta Bernedoodles (Virginia eta Washington, DC)\nPoodle nahasketak, hau da, Doodles, oso modan daude. Ia edozein motatako Doodle-ak aurki ditzakezu! Ez da harritzekoa jendeak zergatik alderatzen dituen.\nOrduan, nola pilatzen da Mini Bernedoodle bere Poodle nahasketako senideekin?\nBi hauek komunean asko dituzte. Dira biak arraza atseginak eta leialak , baina Mini Bernerpoos aktiboagoak izan daitezke .\nMiniature Poodle eta Golden Retriever nahasketa izenarekin ere ezagutzen da Mini Groodles , altuera du 14 eta 17 hazbetekoak (36 eta 43 cm) eta pisua 15 eta 30 kilo (7 eta 14 kg). Orokorrean, hala dira Mini Bernese Mountain Dog & Poodle gurutzea baino pixka bat txikiagoa , baina tarte honetatik gutxi gora behera alda daiteke ere.\nMini Bernese-Poodle nahasketek bezala, Mini Golden Poos-en bertsio txikia dira Goldendoodles , baina haien ezaugarri fisikoak berdinak dira.\nFido honek belarri disketeak ditu, begi adierazgarriak, mutur motza eta isatsa edo lumaduna izan daitekeen isatsa. Mini Golden-Poodleek ez dute ile kizkurra edo kizkurra soilik, baina haien larrua ere zuzena izan daiteke. Kolore ugaritan daude eskuragarri, urre edo krema tonuak alde batera utzita.\nMini Bernedoodles zertxobait burugogorragoak izaten dira Mini Goldendoodle baino, baina, oro har, arraza hauek dira nahiko antzekoa .\nBere Miniature Poodle geneei esker, Bernedoodles eta Labradoodles bertsio txikiek ezaugarri partekatu batzuk dituzte. Biek egiten dute familiako maskota bikainak eta ahalegindu mesedez haien gizakiak.\nGutxi Labradordoodles ezagunak diren hibridoak dira peluxezko hartz itxura .\nBegi obalatu edo biribil handiekin duten begirada sutsua alde batera utzita, badute betile oso luzeak beroki luzea begietatik urrun mantentzen laguntzen dutenak.\nOro har, Mini Labbidoos bezain altuak izan daitezke 21 eta 24 hazbetekoak (63 eta 60 cm) eta pisatzen dute 16 eta 25 kilo (7 eta 11 kg artean).\nMini Labradorpoosen Labrador aldeak egiten ditu bakardadearen eta asperraren eraginpean orduak bakarrik pasatzen dituztenean. Hori ez da hain ohikoa Mini Bernedoodles-en, etxetik kanpo ordu luzez lan egiten duten pertsonentzako kontuan har daiteke.\nMini Bernedoodle vs Cavapoo\nCavapoos arteko gurutzea dira Cavalier King Charles Spaniel eta Poodle.\nCavoodle sortzeko Miniature Poodle bat erabili ohi da jostailu bertsioa baino osasuntsuagoak izaten baitira.\nHaien batez besteko altuera ingurukoa da 12 eta 14 hazbeteko (30 eta 35 cm) eta pisua 12 eta 25 kilo (5 eta 11 kg artean).\nCavalier King Charles-Poodle nahasketak dira peluxezko hartz itxura izateagatik ere ezaguna - begi ilunak, belarri luzeak, sudur beltza eta beroki kizkurra. Toy Spaniel ingelesaren ile luzea edo Poodle gurasoaren larru kizkurra izan ditzakete.\nCavadooren kolorea solidoa eta kolore anitzekoa ere izan daiteke. Batzuek ere badute Blenheim eredua non zuria gaztaina tonuarekin, merle ereduarekin edo beroki kolore batekin nahasten da zurrunbiloekin.\nEzaugarriei dagokienez, Mini Bernerpoos bezalakoak dira. Dira ludikoa, moldagarria, adimentsua eta familientzako bikaina .\nCavapoo du harrapakin handia , beraz, agian ez dira etxeko beste maskota txiki batzuekin bezain atseginak izango. Baina badira ausartagoa Miniaturako Bernedoodles-ek baino, baina zaunka eginez ohartaraziko zaitu mehatxu bat sumatzen badu.\nMini Bernedoodle bat edukitzea oso dibertigarria izan daiteke. Dira adimenduna, moldagarria eta atsegina . Zure energia zurearekin sinkronizatuko dute. Mendi-ibiliak egin edo hondartzan korrika egitera joan nahi baduzu, zure ondoan egongo dira. Nahiago al duzu Netflix ikusi nahi? Egin lekua sofan furbaby honi.\nFido hau zure bizimodu aktiboan sartzen baduzu, estimulazio fisikoa eta arreta lortzeko dituen beharrak aseko zenituzke. Etxean haurrak edo maskotak izan, Miniaturazko Bernese-Poodle gurutzea gustura egongo da haiekin.\nBadaude ere familiako lagun bikainak , kontuan izan bere tamaina txikiekin jolasten uzten duzunean, baita txakur handiagoekin ere.\nZure Mini Bernedoodle-k harritu egin zaitzake tenpluari eta itxurari dagokionez, baina haien maitasuna eta debozioa guztiz aurreikus daitezke .\nZer iruditzen zaizu Mini Bernedoodle? Partekatu zure iritzia iruzkinetan!\nartzain alemaniar txakurkume marroi argiak\nartzain eta labrador retriever nahasketa\ntxakurrek jan al dezakete anana egosia\nhartz itxura duten miniaturazko txakurrak\nmota guztietako pit bulls hazten dira


Izen-ematea zabalik 42 urdulizerako, etorkizuneko lanbide digitaletarako programazio kanpusa\nUrduliz (Bizkaia) da berdinen arteko ikaskuntzan eta gamifikazioan oinarritutako 42 eredu pedagogiko aitzindariarekin bat egingo duen laugarren udalerria. Gaurtik aurrera, erregistratu nahi duten hautagaiek 42urduliz.com webgunera jo beharko dute, oinarrizko datuak bete eta bi online proba egin. 42ra sartzeko ez da prestakuntzarik eta aurretiazko titulaziorik behar\nFase hori gainditzen dutenak “igerilekuaren” hautaketa prozesura pasako dira. 42ra sartzeko proba giltzarria da, eta gogorrena. 26 egunez, hautagaiek programazioaren munduari lotutako 13 proiektu egin beharko dituzte denera ofizialki 42 Urdulizerako hautagaiak izateko. Kanpusa Urduliz udalerrian (Bizkaia) dago kokatuta.\nTelefónica Fundazioaren ekimena, Bizkaiko Foru Aldundiak lagundua, Urduliz Dorrean kokatuko da. Bost solairu eta 2.400 m2 dituen espazioa da, eta 2021eko lehenengo seihilekoan irekiko da. 600 ikaslerentzako lekua izango du.\n42 Urduliz, etorkizuneko lanbide digitalak prestatzeko programazio kanpus berria, pilak kargatzen ari da. Gaurtik aurrera, proiektu honen parte izan nahi duen edozein erregistratu daiteke 42urduliz.com-en. Oinarrizko datuak bete beharko dira eta, ondoren, bi online proba egin: 10 minutuko iraupena duen memoria ariketa bat eta pentsamendu logiko-matematikoaren test bat, 2 ordukoa. Hori da kanpus berrian sartzeko eskatzen diren probetako lehenengo fasea. 2021eko lehenengo seihilekoan irekiko ditu ateak Bizkaiko Urduliz Dorrean. Bost solairu eta 2.400 m2 ditu espazioak, eta 600 ikaslerentzatko tokia. Bada, gaur egungo lanbide digitaletako langileak prestatzen lagunduko du.\nOnline testak gainditu ostean, hautagaiak adi egon behar dira “igerilekuetako” deialdietara (erregistroa lekuak bete arte). Azken proba hori da gogorrena eta zorrotzena. Hautagaiek 42 Urdulizen behin betiko plaza eskuratzeko dituzten aukera errealak baloratzen ditu. Horretarako, 26 egunetan guztira 13 proiektu egin beharko dituzte, eta egunean batez beste 10-12 ordu igaroko dituzte akademian. Aldi horretan zehar, hautagaiek aurre egingo diote 42ko beren egunerokoaren antzekoa izango den horri, kanpusean jorratzen den filosofiari. Egokitzeko, gorabeherei aurre egiteko eta erronka berriak ebazteko modua aurkitu beharko dute.\nDoakoa, presentziala eta 24/7 irekia den 42 ereduak arrakasta izan du nazioarteko 20 kanpus baino gehiagotan. 42 Urduliz akademian onartua izateko ez da aurretiazko jakintza teknikorik behar, ezta titulaziorik ere. 18 urte baino gehiago, ikasteko gogoa, jarrera eta pertseberantzia baino ez dira behar, eta besteekin lankidetzan aritzearen garrantzia aintzat hartzea. Kontzeptu berri honekin, ikasleek ikasten ikasten dute, eta libreki hautatzen dute beren bidea.\n42ren metodologia eta filosofia, apustu segurua\nIraultza digitalaren erronka eta aukera berriak life long learning delakoa jorratzera behartzen dituzte profesionalak. Horrek esan nahi du ikasketa prozesu jarraitua segi behar dutela beren ibilbide profesionalean zehar lan merkatuan lehiakorrak izateko. Orain Urdulizera (Bizkaia) iritsiko den 42 metodologiak urtebete darama ezarrita Madrilen, arrakasta osoz, eta gizartea prestatzen du enplegagarritasun berri horretarako. Eredu horren berme dira munduan zehar dauden kanpusak, 20 baino gehiago direnak. Helburua da etorkizuneko programatzaileak eta lanbide digitaletan diharduten pertsona kualifikatuak prestatzea laneko erronka berriei aurre egin ahal izateko. Profil digital horiek, pandemiaren ostean, inoiz baino beharrezkoagoak dira ekonomia berraktibatzeko.\n42 ereduak bere gain hartzen du zibersegurtasunean, Big Datan, Intelijentzia Artifizialean, Blockchainean edo IoTn, besteak beste, laneko aukerak eskaintzeko erronka. Metodo aitzindaria eta disruptiboa da, bikoitien arteko ikaskuntzan, gamifikazioan eta autoikaskuntzan oinarritua. Bada, emaitza arrakastatsuak izan ditu. Esate baterako, %100eko enplegagarritasuna lortu du hogei herrialde baino gehiagotan, eta batez beste zortzi lan eskaintza ikasle bakoitzeko programan egon diren aldian zehar.\n42 eredua haziz doa\n42 Urdulizekin, Telefónica Fundazioak eta Bizkaiko Foru Aldundiak urrats bat gehiago eman dute eta etorkizuneko agertoki profesionalari aurre hartu diote. Elkarrekin erantzun nahi diete lan merkatuko beharrizanei eta gizartea prestatzeari lanbide digital berrietarako. Horretarako, Bizkaia berrikuntzaren erreferente bihurtuko da. Izan ere, konpromiso sendoa dauka talentu teknologikoa antzemateko eta gizarte osoarentzako prestakuntza digitalaren alde apustu egiteko.\nBizkaiko 42 Urdulizek Madrilgo kanpusa izango du eredu. Duela urtebete inauguratu zen, eta martxa betean dihardu. Malagakoa eta Bartzelonakoa ere 2021ean irekiko dira. Hain zuzen, espainiar lurralderako hedapenaren bermea Madrilgo akademiaren arrakasta da. Urtebetez prestakuntza digitala sustatzen aritu ostean, jada liluratu egin ditu esparru digitalean profesionalki hazi nahi duten horiek. 18 eta 61 urte bitarteko 26.000 pertsonak baino gehiagok eman dute izena. Datu horiek erakusten dute guztientzako irekita dagoen espazioa dela. Bada, metodologiak harrituta utzi dituen 1.300 pertsonak baino gehiagok bisitatu dute jada.\n42 da hezkuntza doan eta 18 urtetik gorako guztiei irekita, haien prestakuntza gorabehera, eskaintzen duen lehenengo kanpusa. Emaitzek erakutsi dute programazio arrakastatsua dela. Heziketa eredua berdinen arteko ikaskuntzan oinarritzen da: izaera parte-hartzailea duena, eskolarik eta irakaslerik gabe. Horrek ikasleei ahalbidetzen die sormena erabat espresatzen, proiektuak gauzatzean oinarritutako ikaskuntzari esker. 42 2013an sortu zen Parisen, teknologia informatikoaren industriak programatzaile eskasia handia izan zuenean. Etorkizuneko profesionalik onenak elkarrekin prestatzeko, jatorria gorabehera, 42 nazioartean hedatzen ari da, eta 42 Network 22 herrialdetan dago, 33 kanpus dituelarik. Honako herrialde hauek dira: Alemania, Armenia, Australia, Belgika, Brasil, Kanada, Hego Korea, Arabiar Emirerri Batuak, Espainia, Ameriketako Estatu Batuak, Finalndia, Frantzia, Italia, Japonia, Jordania, Malaysua, Maroko, Herbehereak, Portugal, Errusia, Suitza eta Tailandia.” http://www.42.fr/\nBizkaiko Foru Aldundiak, lurraldeko instituzio nagusi gisa, Bizkaia Europako abangoardia sozial eta ekonomikoan kokatzeko estrategia gidatzen du. Ekonomia Sustatzeko Sailaren bidez, Foru Aldundiak programak eta ekimenak bultzatu eta sustatzen ditu Bizkaiaren garapena eta aurrerapena indartzeko, lurralde berritzaile, talentu, erakargarri, konektatu eta orekatu gisa.\nLurraldeko ehun ekonomiko eta sozialarekin partekatutako estrategia zabala da, bermatzeko etorkizuneko Bizkaiaren ezaugarri bereizgarria izango dela kalitatezko enplegua sortu eta mantentzeko gaitasun handia.\nTelefónica Fundazioa: aro digitalaren alderdi soziala bultzatuz\nTelefónica Fundazioak 1998az geroztik dihardu lanean gizarte inklusioa katalizatzeko aro digitalean. Ikuspegi horren bitartez pertsonen garapenerako aukerak hobetu nahi ditu, arima digitala eta bokazio globala duten eta inklusiboak diren proiektuen bitartez. Hezkuntza eta prestakuntza baliatzen ditu gizarte eraldaketarako funtsezko bitarteko gisa. Gainera, hezkuntza, kultura, enplegagarritasun eta boluntariotza proiektuak garatzen ditu, mundu digitaleko erronkei erantzuten dietenak, inor ere ez dadin atzean gelditu.\n30 herrialdetan dago –Espainia, Latinoamerika, Afrika eta Asia–, eta 2018an zehar 8,6 milioi pertsonarengana iritsi zen bere programen bitartez. Telefónica Fundazioak hezkuntza berritzailearen eta prestakuntzaren aldeko apustua egiten du, enplegagarritasun berria helburu. Teknologia aliatu duten proiektuak sortzen ditu eta loturak sustatzen ditu bere eragina handitzen laguntzen dieten erakunde, enpresa eta eragile sozialekin. Laneko errealitate berriaren testuinguruan gaitasunak, eskumenak eta trebeziak hobetzeko lan egiten du. Gaurko eta biharko profil digitalik galdatuenetarako orientatuz, aholkatuz eta prestatuz egiten du hori. Azken finean, konpromisoa dauka Conecta Empleo edo 42 bidez aldatzen ari den lan merkatuaren eskariari erantzuteko. Metodologia berria aro berrirako.


Urtebete gehiago Labarganetan | Gortu\n2018(e)ko urriak 21 -n gortu-kargitaratuta\nGaur, Labarganetara joan gara Peloia eta biok. Aurreko astean bion artean ehun urte bagenituen, aste honetan urtebete gehiago.\nZazpi terditan jaso dut eta Gatzaieta baserriaren ondoko aparkalekura iritsi garenean, ez zegoen beste autorik, ez karabanarik, ez motorik, ez eta furgonetarik ere.\nGarbi ageri zen Gorbeia hegoaldean, hormaren oinarritik.\nAtzo ere ibili ginen Zumaiako mugarriak bisitatzen.\nPeloiak pentsatu zuen zazpi terditan zela irteera, hala esan omen nion nik, eta watsapp batzuk bidali ondoren, gure atzetik abiatu zen. Palankamugarrin harrapatu gintuen.\nGaur goizean uste baino errazago esnatu naiz. Atzoko martxaren ondoren, gehiago kostako zitzaidala usten nuen.\nGatzaietatik abiatu garenean, giro bikaina zegoen. Aspaldian euri gutxi egin duelakoan, horma lehorra aurkituko genuela usten genuen. Baina, ez da hala izan. Hormetako ur-arrastoak bustita zeuden.\nEz genuen horrelakorik espero. Hormei bidetik begiratu, eta sekzio bat ere ez zegoenez erabat lehor, hasierako planari eutsi eta Labarganetara abiatu gara.\n-Noiz hasi behar diagu onen orduan etortzen? Hamabiak aldera edo…\n-Bai. Hartara, ez diagu ibili beharko bideko belarrari ihintza kentzen.\nIritsi garenean, begiz jota geneuzkan gure 6a-ko bideek ez zeukaten itxura onegirik.\n-Ezkerreko 5a hura egin beharko diagu, berotzeko- Peloiak.\n-Ni ederki berotu nauk bidean motxila honekin. Jarri hadi hortxe, atzean Mugarra ikusten dala, eta argazkia aterako diat.\nEz da urtebetetze-opari txarra goiza Atxarten pasatzea eskalatzen.\nMugarra han zegoen argazkian, baina lainoarekin ez da oso ondo ikusten.\nUrkiolan ere lainoa basoari itsatsita zegoen.\nPeloia bera hasi da eskalatzen.\n-Baxik txikitan esaten zuen bezala, nik nere urteetan nahi dudana egiten diat, eta ni hasiko nauk.\nEta hasi da.\nKrokisean 3. zenbakia duen bidea da: Ilunbe (5a, 25m).\nEderki egin du, gozatuz. Gora iritsi denean, abisua eman, eta deskolgatu egin dut.\nBien bitartean, bi gazte iritsi dira, eta 10. bidearen inguruan geratu dira.\nNormalean, bakar-bakarrik egoten gara hamaikak aldera arte edo. Baina, gaur ez da hala izan. Egin dut nik ere bidea, eta eskuinerantz mugitu gara.\nGazteei kasu egin ondoren, Ekin (6a+/5c, 22m) bidean sartu gara. Bidea sabai izugarri baten ezkerrean dago. Hasieran, plakako pauso fin bat du, baina trukoa hartuta daukagu, dagoeneko.\nPeloiak ekin dio berriro ere.\nJende gehiago ere iritsi da. Batzuk zaratatsu samarrak ere bai. Lehen aipatutako gazteak baino geroago etorri diren beste batzuek diskrezioz jardun dute, behar den bezala, zarata gehiegi egin gabe. Baina, beste bik edo hiruk distortsio dezente jarri dute.\n-Garbiñe, hona! Garbiñe, hara! Garbiñe, hau! Garbiñe hura!\nEta horrela, Garbiñe gora eta Garbiñe behera. Haien hitz egiteko moduagatik edo, niri Arevalo etorri zait burura, gasolindegietan kassette pilo bat saltzen zituen ustezko umorista hura, eta Telecincoko programa kutre horiek ere etorri zaizkit burura. Guztiak batera hitz egiten, jesukristorena montatzen, inora ez iristeko.\nGurera bueltatuz, Peloiaren atzetik nik egin dut bidea. Eta ondoren, Germinator (6a, 32m) egitea proposatu diot. 5. zenbakia du krokisean, eta lehen aipatutako sabaiaren eskuinean dago. Sabaian, oraingoz ez dago biderik.\nBidearen hasieran dago zailtasuna, hirugarren txapara iritsi arte. Ur-arrastoa izan arren, lehor samarra zegoen, eta Peloiari bide horrek errespetu pixka bat ematen bazion ere, berak ekin dio berriro ere.\nEderki egin du, eta gustura geratu da. Ez dago gaizki 51 urterekin horrelako sasoian egotea. Eta hobetzeko tartearekin, gainera. Egin dut nik ere, eta goiz bueltatzea komeni zitzaigunez, motxila betetzen hasi gara.\nLehengo gazteak Caguen Sotss bidean zebiltzan, krokisean 10. zenbakia duenean, hain zuzen ere. 32 metroko 6b zailtasuneko bidea da, eta batek bueloa ere jo du.\nPeloiak ikusi du, eta alde egitean, paretik pasatu eta beraiekin pixka bat hitz egin ondoren, Peloiak esan dit hurrengoan bide hori egin behar dugula. Pozgarria da Peloiak berak proposatzea hori. Ari da pixkanaka burua gortzen (eskaladako muskulurik garrantzitsuena) eta gauza zailagoak probatzea eskatzen dio gorputzak. Ni esan banu aurpegia aldatuko zitzaion, eta “bahua orain ere balizatik kanpora” esango zidan. Horregatik da pozgarria Peloiak berak proposatzea horrelakoak.\nEguneko gauzarik harrigarriena izan da sektorean jende dezente geundela. Beherantz goazela ere, jende gehiagorekin gurutzatu gara, eta esango nuke guzti-guztiak eskalatzera zihoazela.\nAparkalekura iritsi garenean, erabat beteta zegoen. Bidearen beste aldean, auto bat, karabana bat eta furgoneta bat ere bazeuden. Gutxienez hemezortzi auto, moto bat, bizpahiru furgoneta eta autokarabana bat kontatu ditut.\n-Furgofarra edo furgobirra edo horrelakoren bat jarri beharko diagu hemen igandetan, ezta?\n-Ez zegok gaizki pentsatuta.\nAutoan sartu eta zuzenean frontonara joan gara. Zerbezatzo bana hartu, “ez gattuk makalak” esan eta hortxe bukatu dugu gaurkoa. Ezin esan asteburu honetan alferkeriak jota ibili garenik.


Igandean Aberri Eguna da eta EHko antolatzaileek Diasporaraino luzatu dituzte euskaldunenganako euren deiak\nMexikoko Euskal Etxeak atera duen 2021ko Aberri Eguneko abisua\nDonostia-San Sebastian. Aberri Eguna Diaspora osoko hainbat euskal etxe eta komunitatetan gogoz ospatu ohi den festa da, New Yorkeko Euskal Etxetik Tokyokoraino, Buenos Aires, Santiago, Caracas, Mexiko, Londres, Montevideo, Madril eta abarretik pasata. Artikulu bereizitu batean dakargu Diasporan aurtengoan izango duen panoramaren berri. Baina gero eta normalagoa da Euskal Herrian Aberri Eguna ospatzeko egiten diren deiek Diaspora ere gogoan hartzea eta halaxe pasatu da aurten ere iritsi zaizkigun bi deialdiokin.\nCOVID19a medio iaz bezala egoera berezia bizi dugu Aberri Eguna bezalako datak kalean ospatzeko, baina iaz bezala 2021eko edizio honetan ere "Euskal Herria Batera" ekimenak deia egin du aldarria iaz egin zen balkoietatik plazara jaisteko. Gogora dezagun EHbaterak, iaz balkoietan ospatzera deitu zuela Aberri Eguna, arrakastaz, ikurrinak edota Nafarroako banderak ezarriz eta euskal kantuak kantatuz. Aurtengoan, bideo honetara laburbildu dute deia, beti ere Koronabirusak derrigortzen duen ardurari eutsiz:\nEHbateraren 2021eko aurkezpena. Besteak beste EH Bilduk bat egin du dei honekin\nCarlos Etchepareren bideoak eta Aberri Eguneko zabalkunde lana Argentinatik, Elrural.com-en.\nBere aldetik, EAJ-PNVk iragarri du ekitaldi politiko bat egingo duela igandean Bilboko Euskalduna jauregian Aberri Eguna ospatzeko. Indarrean dauden osasun arauak tarteko, bere zale eta militanteek ez dute aukerarik izango Euskaldunako hitzordura joateko eta, urtero bezala, balkoietan ikurrina jartzeko deia ere egin dute jeltzaleek.\nBideoa EAJ-PNVren adierazpenarekin 2021eko Aberri Egunean


Aingeru Guarda eta Kuatruena arteko bidegorria egokitu egingo dute - Eskoriatza - Goiena.eus\nAingeru Guarda eta Kuatruena arteko bidegorria egokitu egingo dute\nImanol Beloki 2017-06-28 17:24\nKuatruenara heldu aurreko bidegorri zatia.\nEkaineko ohiko osoko bilkura izan zen martitzenean eta gai zerrendako puntu guztietatik aipagarriena kreditu baten espedientea aldatzea izan zen. Puntu horretan, hiru multzo ezberdin sartzen dira, eta hiru eremu horietan egingo dira aldaketak: kiroldegian, bidegorrian eta hiri altzarietan. Aldaketa egitea onartu egin zuten, EH Bilduren abstentzioarekin.\nManuel Muñoz kiroldegian zaharkitutako materialak kendu eta berriekin ordezkatuko dira, eta barruan erreforma batzuk egin nahi dituzte, goiko pisuko espazioa berrantolatuz. Bidegorrian, berriz, Aingeru Guardako zubitik Kuatruenako semafororaino, berritu eta egokitu egingo dute bidea. Horrez gain, mugimendua lantzeko aparatuak jarriko dituzte. Hiri-altzarien barruan, Apotzaga auzoko umeen parkea egokitu behar zuten, baina, egoera txarrean dagoenez, berriztatu egingo dute. Olaeta plazan, jende nagusiarendako mugimendua bultzatzeko aparatu batzuk jarriko dituzte, eta, skate parkea hondatuta dagoenez, konpondu egingo dute. Gazteen beste eskara bati erantzunez, street work izeneko parkea jarri nahi dute.\nGalde-eskeen tartean, EH Bilduko Aitor Zubizarreta bozeramaileak proposamen bat eta galdera bat egin zien mahaikideei.\nBatetik, prekarietatearen gaia aztertzea eskatu zuen: "Egoera kronifikatuta daukagu, eta behatoki bat sortu beharko genuke hau aztertu eta informazioa emateko…". Alderdikideek adostasuna adierazi zuten, eta batzordeetan hitz egingo dutela esan zuten.\nGaldera, aldiz, Santa Ana aparkalekuaren ingurukoa izan zen. Itxi egingo den, nola dagoen gaia… galdetu zuen. Honela azaldu zuen Joserra Zubizarreta alkateak: "Guk proposamen bat egin genien jabeei, eta ez dugu erantzunik jaso. Aparkalekuak egiten ari gara, Huhezirekin ere hitz egiten ari gara bertako berdegunean aparkalekua egiteko. Gaia juridikoki ari gara aztertzen. Laster jakingo dugu zerbait, eta uztailaren 20ko osoko bilkura baino lehen aldaketarik badago, jakinaraziko dugu".


Dibulgazio artikulua - Time and frequency domain models for chatter prediction in milling - Ideko\n“Chatterraren bibrazioak saihesteko, oro har, prozesua planifikatu egiten da, fabrikazio aurretik. Horrek dakar kalkulu batzuk egin beharra, egonkortasun lobuluen diagrama sortzen duen makinaren dinamikan eta tresnan oinarrituta. Helburu horretarako, bi ikuspegi daude: bata, denbora eremuan oinarritutakoa; bestea, berriz, maiztasun eremuan oinarritutakoa. Gaur egungo eztabaidetako bat da, hain justu, horietako zein den hobea, lortu nahi den helburuari erreparatuta.


Ibilgailu elektrikoaren joera: 2030a helburu - Elhuyar Aldizkaria\nHasiera » Gai librean » Ibilgailu elektrikoaren joera: 2030a helburu\nIñigo Martínez de Alegría Mancisidor\n1. irudia. Energia fotovoltaikoa erabiltzen duten ibilgailu elektrikoen karga-estazio jasangarria. Arg. APERT\nGeroz eta ibilgailu elektriko gehiago ikusten ditugu kaleetan eta telebistako iragarkietan. Baina zenbat itxaron behar dugu ibilgailu elektriko bat erosteko? Errentagarriak dira? Merezi dute? Asko dira ibilgailu elektrikoaren inguruan sortzen diren galderak eta mesfidantzak. Artikulu honetan, ibilgailu elektrikoak barne hartzen dituen merkatu aldakor honen zenbait zalantza argitzen dira, begirada 2030ean jarrita.\nIbilgailu elektrikoaren testuingurua\nEragile sozial, politiko eta zientifikoen kezka nagusietako bat bilakatu da ingurumenaren babesa, berotegi- efektua eragiten duten gasen emisioek arduratuta. Europako Batzordearen epe luzeko ikuspegi estrategikoak adierazten du zer joera izan behar duten berotegi-efektua eragiten duten gasen emisioek, ekonomia moderno, lehiakor eta klimaren aldetik neutrala izateko; izan ere, 2050erako planetako tenperatura 1,5 ºC baino gehiago igotzea saihestu nahi da. Nazioarteko Energia Agentziaren (IEA) aurreikuspenen arabera, ezer egin ezean espero da berotegi-efektuko emisioak bikoiztu egingo direla 2050ean. Gaur egun, garraioaren sektoreak emisio guztien % 28 inguru sortzen du. Testuinguru horretan, ibilgailu elektrikoaren ezarpenak onura handiak ekar ditzake. Aurrekoa kontuan hartuta, ibilgailu elektrikoen stock-bilakaeraren hainbat egoera posible daude. Nazioarteko Energia Agentziaren (IEA) arabera, 2030erako 140 milioi ibilgailu elektriko egon daitezke munduan deklaratutako politiken agertokian (STEPS), edo 245 milioi garapen iraunkorraren agertokian (SDS). Bietako edozeinetan, gaur egungo egoerarekin alderatzen bada, espero da ibilgailu elektrikoen kopurua nabarmen handitzea.\n2.irudia. Ibilgailu elektrikoen munduko stock-aren bi- lakaera 2019-2030. STEPS: deklaratutako politiken ager- tokia, gaur egun ezarritako politikek zehazten dute. SDS: garapen iraunkorreko agertokia, gaur egungo politikak are politika jasangarriagoengatik aldatuz gero emango litzatekeen agertokia. Bi agertokietako edozein izanda ere 2030ean emango den kasua, ibilgailu elektrikoen kopuruak nabarmen egingo du gora. Arg. APERT\nEgindako azterketen arabera, ibilgailu elektrikoen erosleei gehien arduratzen diena dira ibilgailuen autonomia-falta eta ibilgailu elektrikoa kargatzeko behar duten denbora. Mundu mailan, ikertzaileak eta industria ahalegin handia ari dira egiten ibilgailu elektrikoen autonomia handitzeko eta karga-denborak murrizteko. Epe laburrean, espero da ibilgailu elektrikoak azkar kargatzeko azpiegitura nabarmen areagotzea1. Joera horri ibilgailu-fabrikatzaileak ere gehitu behar zaizkio, ez baitu ezerta- rako balio kargagailu azkarrak egoteak ibilgailuek kargatze-abiadura horiek onartzen ez badituzte.\nGaur egun, ibilgailu elektrikoa erostea erabakitzen duten gehienek garaje-partzela bat dute, ibilgailua aparkatuta dagoen orduetan kargatzeko aukera baitute. Hala ere, espero da etorkizun hurbilean kargagailu publiko eta pribatuen flota nahiko handia izatea, eta, hortaz, garajerik ez duten kontsumitzaileek errazago kargatu ahal izango dute ibilgailu elektrikoa. Ibilgailu elektrikoa zer izatera irits daitekeen ikusteak lagundu ahal dio azken kontsumitzaileari etorkizuneko erosketa-erabakietan. Testuinguru horretan, artikulu honen helburua da jakitera ematea ibilgailu elektrikoen kontsumitzaileak gehien kezkatzen dituzten bi alderdiek (autonomiak eta kargatze-denborak) zer joera izango duten hurrengo hamarkadan.\nBateriak etorkizun hurbilean\nGaur egun, ibilgailu elektrikoen prezioaren % 35 inguru dagokie bateriei, eta, horren ondorioz, ibilgailu elektrikoak oraindik ez du aukera ekonomikorik. 2030erako, baterien prezioa 50 €/kWh-ra jaistea espero da, gaur egungo 130 €/kWh-etatik oso urruti, eta horrek, prezioari dagokionez, askoz ere irisgarriagoa egingo du ibilgailu elektrikoa. Automobilgintza- eta industria-baterien Europako fabrikatzaileen elkartearen (EUROBAT) arabera, aurreikusten da bateriek 2030erako egungoek baino lau aldiz energia-dentsitate handiagoa izango dutela, eta horrek esan nahi du ibilgailu berak gaur egun baino lau aldiz autonomia handiagoa izango duela bateria-bolumen berarekin. Bestalde, adituek aurreikusten dute baterien bizitza erabilgarria ere 25 urtera arte luzatuko dela (gaur egun 10 urtekoa da), eta, gainera, espero da baterien birziklagarritasuna % 85ekoa izatera iristea. Azken hori oso berri ona litzateke planetarentzat. Hori guztia nahikoa ez balitz, espero da baterien eraginkortasuna pixka bat gehiago handitzea, eta % 90etik % 95era hobetzea. Ezaugarri horiekin guztiekin, ondoriozta daiteke bateriek hobekuntza nabarmena izango dutela, eta horrek bultzada handia eragingo dio ibilgailu elektrikoaren teknologiari, bai ibilgailu elektrikoen autonomiari dagokionez, bai amaierako prezioari dagokionez.\n1.taula. Litio-ioizko baterien bilakera 2030erako. Arg. APERT\nKargatze-denborak: entxufatu, kargatu eta jarraitu\nIbilgailu elektriko baten kargatze-denborei buruz hitz egiten denean, funtsean, bi alderdi hartu behar dira kon- tuan: kargatzeko moduak eta kargatze-estazioen potentziak. Gaur egun, ibilgailu elektrikoak kargatzeko lau modu daude arau eta estandarren bidez definituta:\n1. modua: oinarrizko kargatze-modu honetan, ibilgailu elektrikoaren eta sarearen arteko lotura Schuko motako ohiko korronte-hartune baten bidez egiten da. Beraz, ez dago komunikaziorik sare elektrikoaren eta ibilgailu elektrikoaren artean. Kargatze luzeetarako gomendatutako gehieneko korrontea 10 A (2,3 kW) da. Kargatze-modu honetan, instalazioak babes diferentziala eta magnetotermikoa izan ohi ditu. Potentzia eta tamaina txikiko ibilgailuak kargatzeko erabili ohi da, hala nola potentzia txikiko eta bateria-ahalmen txikiko bizikletak eta motor elektrikoak. Hala ere, ahalmen eta potentzia handiko bateriak dituzten ibilgailu elektrikoak kargatzeko ere erabil daiteke, nahiz eta hori ez den modurik egokiena.\n2. modua: kasu honetan, 1. moduan ez bezala, auto elektrikoaren eta sarearen arteko konexioa ez da zuzena. Sarerako konexioa Schuko edo EEE/CETAC motako behe-tentsioko 16 A edo 32 A motako konektoreekin egin daiteke. Kargatzean, 70 A-ko (17,5 kW) potentzia maximoa lor daiteke tentsio monofasikoan, eta 63 A-koa (30,2 kW) trifasikoan 2. Kargatze-modu honetan, beharrezkoa da babes diferentziala eta magnetotermikoa izatea, baina, horretaz gain, kablean segurtasun-sistema bat dago inplementatuta, ibilgailu elektrikoaren konexioaren fidagarritasuna kontrolatzeko eta kargatze-parametro batzuk ezartzeko.\n3. modua: modu honen eta 2. moduaren arteko alde nagusia komunikazioan dago: 3. kargatze-moduan, ibilgailu elektrikoak kargatzeko berariaz diseinatutako kargagailu bat erabiltzen da (1., 2. edo 3. motakoa), eta, 2. moduan bezala, tentsio monofasikoan 70 A (17,5 kW) eta trifasikoan 63 A (30,2 kW) arteko potentzia maximoa lor daiteke faseko. Babesak kargatze-azpiegituran bertan sartu behar dira, funtzio osagarri batzuk ahalbidetzeko, hala nola lur-hartunea etengabe egiaztatzea, konexio zuzena egiaztatzea, kargatzea aktibatzea eta desaktibatzea, eta kargatze-potentzia bat hautatzeko aukera (erabiltzailearen lehentasunen edo ibilgailuaren berariazko beharren araberakoa).\n4. modua: kargatze-modu hau ez da korronte alternoarekin egiten, 1., 2. eta 3. moduekin gertatzen den bezala; kasu honetan, kargatzea korronte zuzenean egiten da. Kargatzeko modu hori korronte zuzeneko kargatze azkarreko estazioei dagokie; CHAdeMO edo CSS Combo-2 konektoreekin egiten da, eta normalean 50 kW eta 250 kW arteko kargatze-potentziak jasaten ditu, nahiz eta gaur egun IEC 62196-3:2014 arauak 350 kW-erainoko kargatze-potentziak onartzen dituen. Modu honek, 3. kargatze-moduak bezala, beharrezko babesak eta komunikazio-funtzio gehigarriak ditu azpiegituran: lur-hartunea etengabe egiaztatzea, konexio zuzena egiaztatzea, kargatzea aktibatzea eta desaktibatzea, eta kargatze-potentzia bat hautatzeko aukera (erabiltzailearen lehentasunen edo ibilgailuaren berariazko beharren araberakoa).\n3.irudia. Kargatzeko modu bakoitzak bere konektore-aukerak ditu. Gaur egun, Europako ibilgailu elektrikoen artean gehien ikusten den konektorea 3. kargatze-moduari dagokion 2. konektore-mota da. Potentzia-maila txikietarako erabiltzen diren Schuko eta EEE/CETAC konektoreek ere 2. motako konektorea erabiltzen dute kargatze-kablearen beste muturrean, gehienetan. Arg. APERT\n2030era begira, espero da estandar hauek potentzia-maila altuagoak ahalbidetzea. Gaur egun erabiltzaileek kargatze-denborarekiko duten ardura kontuan izanda, normala litzateke estandarrek potentzia altuagotako sistemak hartzea barnean, datozen urteetan.\nHainbat ikerketaren arabera, 600 km-ko autonomia duen errekuntza-ibilgailu baten gasolina-tanga betetzeko 5 minutu behar dira batez beste. Ibilgailu elektrikoen ka- suan, 350 kW-eko kargatze-sistema bat adibidetzat hartuz (estandarizatutako potentzia maximoa), Toyota Prius auto bat (zeinak 8,8 kWh-ko bateria eta 40 km-ko autonomia baititu) minutu batean kargatzea lortuko genuke; Tesla Model S auto bat (100 kWh-ko bateria eta 610 km-ko autonomia), berriz, 17 minutuan kargatuko litzateke. Hortaz, gaur egun, gasolina betetzeko denborarekin alderatuz, ibilgailu elektrikoen erabiltzaileek 12 minutu “galduko” lituzkete karga bakoitzeko.\nEta orduan zer? Merezi du gaur egun ibilgailu elektriko bat erostea? Edo itxarotea komeni zaigu?\nErantzunak konplexua dirudi, baina geroz eta errazago erantzuten zaio galdera horri. Klima-aldaketari aurre egiteko bada, erantzuna erabatekoa da: bai, noski! Norbere ekonomiari begira, egunerokotasunean joan-etorri laburrak egiteko bada, eta kargatzeko lekua badugu (adibidez, etxean edo enpresan), bai, merezi du. Ordea, urruti dauden helburu gutxi batzuk sarri bisitatzen baditugu, ondo begiratu beharko litzateke non dauden kargatze-sistemak ibilbide horretan, eta hori kontuan izanda antolatu beharko genuke ibilbidea. Testuinguru honetan, Iberdrola taldearen Smart Mobility plana urrats erabakigarria da Espainian ibilgailu elektrikoa garatzen eta hedatzen laguntzeko. 2023rako aurreikusten du 2.500 kargatze-estazio instalatzea Espainiako autobide eta korridore nagusietan eta hiri nagusietako sarbide publikoko espazioetan. Plan horrek aurreikusten du 50 km-tik behin gutxienez kargatze azkarreko estazio bat martxan jartzea, eta, hala, herrialde osoan autonomiaz bidaiatzeko aukera bermatzea.\n2. taula 4. moduan funtzionatzen duten merkatuko kargagailu azkarren ezaugarriak. Arg. APERT\nHori sakonago aztertzeko, kontuan izan behar da ekonomikoki errentagarriak diren bi alderdi nagusi dituela ibilgailu elektrikoak. Lehenengoa, ibilgailu elektrikoaren eraginkortasuna da. Konbustioko ibilgailu baten mo- torrak 5 litro behar ditu batez beste 100 km egiteko, eta horren energia-baliokidea 45 kWh da. Ibilgailu elektriko batek, ordea, soilik 15 kWh inguru behar ditu. Gaur egungo energiaren eta gasolinaren kostuak kontuan izanda, kalkulu azkar bat eginda, erraz ikus daiteke konbustioko ibilgailuek 6,5 € gastatzen dituztela 100 km egiteko, eta ibilgailu elektrikoek, 1,3 €; bizitza erabilgarri osoan (250.000 km), 16.250 € eta 3.250 €, hurrenez hurren. Bigarren alderdia mantenuari dagokiona da; Volkswagen fabrikatzaileak egindako azterketa baten arabera, bizitza erabilgarri osoan 2.500 € inguru aurreztu daitezke ibilgailu elektrikoen mantentze-beharrizan murriztuei esker. 2030era begira jarriz gero, galderari are errazago erantzuten zaio. Ordurako, bateria hobeak eta merkeagoak izango dira merkatuan, eta horrek zuzenean ibilgailu elektrikoak konbustiokoak baino merkeagoak izatea ekarriko du. Gainera, kargatze-azkarreko azpiegiturak hedatuago izango dira ordurako, eta kargatzearen ikuspuntutik erabiltzaileen erosotasuna bermatuko da. Ondorioz, esan daiteke 2030ean ibilgailu elektrikoa erostea izango dela erabiltzaileen aukera lehenetsia; lehenago ez bada, noski.\n1Hainbat euskal enpresak egiten dute lan esparru horretan. Ingeteam enpresak % 36 igo du kargatze-puntuen instalazio portzen- tajea azken hilabetean, 2021eko otsailean.\n2Monofasikoa etxeetan izan ohi dugun sare elektrikorako konexioa da, eta sare trifasikoa makineria dagoen enpresetan egon ohi da.\n “Global EV Outlook” (2020), International Energy Agency (IEA).\n “Battery innovation roadmap 2030” (2019), Association of European Automotive and Industrial Battery Manufacturers (EUROBAT).\n “Smart mobility” (2020), Iberdrola.\nHamar segundoan 140 kilometroko abiadura har dezakeen ibilgailu elektrikoa aurkeztu du Tecnaliak


Aosta bakardadeko konpainian | Bizigiro | Berria\nBidaia eta mendi kroniken lehiaketa (eta V). Aosta.\nAosta bakardadeko konpainian\nVal Veny haranean dago Mont Blanc mendia. Natura izugarriak inguratzen du harana: aintzirak, mendiak, glaziarrak... Lan honekin irabazi du Maider Usabiagak BERRIAk antolatutako bidaia eta mendi kroniken lehiaketa.\nCervino Blu lakuan islatuta. MAIDER USABIAGA Tamaina handiagoan ikusi\nMaider Usabiaga -\nGidariaren aulkian eseri, eta ateari bultzatzean, klank soinu zurrun batekin itxi da alokatutako autoaren atea. Kanpoan geratu dira aireportuko zurrunbiloak, klase eta kolore guztietako jende errekak, lur dirdiratsuzko luxuzko dendak. Urruti jada Turineko lau izarretako hotela, Lingotto kongresu-zentroko trajedun gizonez betetako hitzaldi areto handiak, han defendatu beharreko ponentziaren urduritasunak, nire takoidun zapaten tak-tak-tak-ak eta aurpegiko gerra margoak.\nOstiral arratsaldea da, eta, laneko gerlak amaituta, asteburua nirea da: atearen klank hark puntu eta aparte zioen. Arnasa hartu sakon, eta hegaldatu aurretik arranoek hegoak luzatu eta mokoaz lumak atontzen dituzten eran, nik ispilua egokitu, keinukariak topatu eta aulkia neurritu dut. Eta dena prest dudanean, nabigatzailean «Aosta» idatzi... eta giltza jiratu dut.\nKanpoan argi zuria, zeru grisa, eta euria sokasaltoan autoaren kristaleko parabrisaren erritmoan. Gogotik ari du. Gauez iritsiko naiz lotarako hartu dudan apartamentura. Italiar mama jator batek eman dit giltza atean; harrituta galdetu dit ea bakarrik naizen. Goiz oheratu naiz. Bihar da egun handia.\nGoizean goiz ilunpetan hartu dut autoa Courmayeur-era lehenik eta handik La Visaillerantz. Eguna argitzean, mendipeak baino ezin ikusi, ordea; gainontzekoa lainoen domeinupean. Zirrara eta kezka: lainoek uzten didatenaren araberakoa izango da eguna. Bidea barrera batek mozten du. Track-a piztu, motxila bizkarrean eta mapa eskuetan. Txoratzen nago, hemen naiz, iritsi naiz. Eta oinez abiatu naiz, nirekin etorri behar zuen baina azken momentuan etorri ezin izan den horren absentziaren konpainian.\nVal Veny udazkenez blai\nBide bazterrean zalapartan doa bezperako euriekin erreka, eta bere parean bidea suge. Bidean gora egiten dut nire pauso hotsek errekari nitaz kontatzen dioten bitartean. Beste gizakirik ez bidean.\nCombal lakura iritsi naiz. Udazkenak ia ahitu du, padura nekatu bihurtuz. Udazken festa in crescendo ageri da, ordea: alertzeak biluzi aurretik gar horitan, zuhaixka eta sastrakadiak laranja-gorriz sutan daukate dena. Veny bailararen udazken soinekoa. Heriotzaren usainean beltzez janzten ditugu maiz gizakiok gure beldur eta agurrak. Zirraraz betetzen naiz natura kolore festa horretan lehertzen denean; hostoen azken egitekoa beren agurra kolorez, esker onez eta esperantzaz ospatzea balitz bezala.\nLaino artetik, Aiguille des Glaciersek geroz eta lotsa gutxiagorekin kuku egiten du laino artetik, bere burua Combal lakuan islatuta ikusteko. Itzela da espektakulua, eta hunkituta noa pausoz pauso aurrera. Pauso bakoitzean inguruarekin bat eginda, txiki hango handitasunean, handi nire txikitasunean. «Miraria ez da ur gainean ibiltzea. Miraria lur berdearen gainean ibiltzea da, sakonki orain den momentu hau bizitzea eta zinez bizirik zarela sentitzea», xuxurlatu dit Thich Nhat Hanh-ek belarrira.\nAldapari heldu, eta iritsi naiz Rifugio Elisabetta Soldini Montanarora. Rifugio-aren kanpoaldean topatu dut Elisabetta bera, muino batean eseri, eta bailarako mendi izugarri haiek laino tartean ikusgai dutenari begira sorginduta, isiltasunean.\nPyramides Calcairesen itzulia lainope hertsian egin dut, isiltasun tenplu batean hanka punttetan bezala, gezi horiei jarraituz pauso bakoitzean erne, ikusten ez ditudan mendi presentziak indartsu sentituz. Harik eta ustekabean Xeherezaderen zetazko pañeluak airetan dantzan bezala lainoak altxatzen hasi diren arte. Zartatu da behe lainoa, ireki da teloia, eta ezkutuko agertokia agerian geratu da... eta bihotza gainezka, U formako glaziar bailaratik bueltan rifugio-ko lepora itzuli naiz, mendi itzel haiekin mozkortuta.\nZerbait jan, eta nire moduan Aiguilleei infinitura begira jarraitzen duen Elisabettari agur esan diot musu batekin. Maldan behera goizeko lainorik gabe, lehengo bideak orain asmakizunaren soluzioa dirudi. Mont Blanc-Monte Bianco-Mendi Zuria aurrez aurre, bere letagin zorrotza albo batean, eta lehen planoan Miage glaziarraren morrena erraldoia. Guztia tarteka Combal lakuko ur putzuetan islatuta. Musika itzela argazki makinarekin dultzemeneoan dantzatzeko.\nBailara amaieran morrenara gerturatu eta Miage-ko lakurantz, harrizko murru bat da glaziarraren isuria behetik ikusita. Aldapa bortitz eta harritsuan arnasari soseguz eutsiz, hankak lurra musukatuz doaz berriro pausoz pauso gorantz. Eta harritzazko murru hari goia hartzean paisaiak barruak zinez hunkitu dizkit: morrena erraldoiaren bidea AHT-aren obra abandonatu alimaleko baten moduan. Harri hotz eta izotz beltz besarkatuta elkarrekin isuri estatikoan, magal erraldoi hartan behera. Ez da bi hankakorik ikusten buelta guztian. Mendi Zuria zaindari goitik. Eta desolazio haren izkina batean Miage lakua putzu ia ahitu bihurtu du udak.\nHain hunkituta, hain txiki eta arrotz sentitu naiz presentzia izugarri horretan, han egoteko baimena eskatzeko beharra sentitu baitut: agur eta ohore, glaziar handia, eta hankak lurrean sendo eta orekan kokatu eta ilargiaren agurra egin dut. Bukatzean, harri baten gainean eseri, eta maiteminduen eran lelotuta ingurura begira geratu naiz, zentzumen guztiei adi. Begiak hara eta hona, saltoka, detaile guztiak jaso nahian, belarriak erne. Haizea isiltasunarekin dantzan dabil dena bere egin nahian. Gudu zelai abandonatu bateko isiltasuna dirudi, eta glaziarraren harritza izoztuak zerraldo erraldoi lurrean. Aldiro orain han gero hemen isiltasuna ebakitzen duten harri jauzi txikiek bestela diote, ordea: guda ez da amaitu, eta hilzorian dagoenaren agonia da harri erorketa tartekatuetan entzuten dena. Izotzaren urtze geldiezin isilak harrixkaren baten oreka sostengatzeari uzten dio, eta haren erorketak inguruko harrien oreka amiltzen du: oreka desorekarantz amiltzen etengabe, desorekak oreka topatzen duen arte, behin eta berriro etengabeko sorgin gurpilean. Baina betiere amiltzen, eraisten, urtzen, erroizten, abandonatzen; tantaka suntsiketarantz. Hilzorian dauden gizakietan bezala: gorputza amiltzen, eraisten, erroizten, abandonatzen. Zure anaiaren heriotzaren ateetan sentitu bezala, eta zuk ospitalean gaixoak despeditzen joatean ikusten duzun bezala. Nire gorputzak ere egun batean egingo duen bezala. Baina horren aurrean, glaziarraren agonia irakasle: ez dramarik, ez garrasirik, ez lamenturik, ez amorrurik... Isiltasun, edertasun, onarpen eta bake hartan isurtzen da glaziarra bere desagerpenera. Ea ez zaidan ahazten.\nBake haren kontraste, nire barruko miserietan amorrua hauspotzen zait, ordea: glaziarren atzeraldia klima aldaketaren mamuak eragindako zauri sakona da, gizakiaren zekentasunak eragina. Atzera-bueltarik izango ez duen drama izugarriaren lekuko, atzerako kontaketa entzungarri egiten da hemen, erortzen diren harri jauzietan. Count down.\nArratsa gainera datorkit, eta nekearen motxila pisua hartzen hasita daukat. Saltoka jaitsi naiz glaziarreko murruan behera, eta Combalen bailara agurtu dut Namaste sentitu batekin. Mila esker bihotzez gaurko egun ahaztezinagatik. Eta erreka ondoko pistan beherantz, nire oin pausoek tam-tam sendotan kontatu diote errekari, bat hezurretaraino maitemintzean gertatzen den bezala, jada ez garela gorakoan ginen berdinak.\nHurrengo eguna bezperako zirrara-mozkorraren biharamunarekin esnatu dut, baina zain dudana ez da, ba, gutxiagorako. Autoa hartu, eta Valtournencheko bidean gora berandu gabe bihotzak salto egin dit: hortxe dago! Ez dago dudarik, hori da! Eta lehen begiradan, espero baino oraindik magikoagoa iruditu zait Cervino handia.\nAutoa bide bazterrean utzi, eta iman erraldoi batek bezala arrastaka narama berarengana. Espektakuluak gaindituta, nirekin etorri behar zuenaz gogoratu naiz, eta nola aittona Txomin mendiek eragiten zioten zirrarak bultzatuta kantuan hasten zen. Eta ni ere hura bezala kantari, begiak malkotan.\nDena du perfektua, mendiaren handitasun eta edertasuna, inguruko zirkuaren markoa, Blu lakuaren lehen planoa, udazken galaz jantzitako zuhaitzen girlandak, zeru urdina... Lurrean eseri eta sorginduta begira geratu naiz luzaroan. Begiekin jan nahian, begiekin edan edertasun hura guztia. Eta lehen asetua emandakoan, bihotzaren taupadak pixka bat lasaitzean, ondoan eseri zait Jean-Antoine Carrel, bere hemeretzigarren mendeko mendizale arropa eta bizar luzearekin. Eta bere ahots nekatuarekin kontatu dit mendi haren sorginduraz, eta konkistaren harraz. Nola mendi eder hark bakerik ematen ez zion, eta nola nahi gabe ere bere begiek gailurrerako pasadizo ezkutuak bilatzen zituzten etengabe bere paretetan. Piparen ke artean kontatu dit mendi birjinek eragiten zioten irrika eta bulkadez, eta gose horren aurrean gogoak eta gorputzak entrega dezakeen guztiaz. Den-dena ematerainoko entregaz.\nJoan da pauso nekatuan, eta ni, badira hiru ordu hantxe eserita, mendiari so daramadala. Bobba rifugio-rantz egitekoa nuen ibilaldia bertan behera utzi dut. Ez dut handik joan nahi, ezin begirik kendu mendiari. Eta nire atzealdean, niri begira irribarrez, badakit hor zaudela gaur ere, Elisabetta. Atzo oheratu aurretik Googleri galdezka egon nintzen: inguruko lehenengo emakume mendizaleetako bat ote, zure mendi gailurren garaikurrak zeintzuk ziren bila. Baina ez, deusik ez nuen topatu zutaz, zure senarrak eskaini zizun epitafioaz haratago: «Mendi hauek zituen gogokoen». Eta irribarre egin dizut nik ere, zeren ezer gehiagorik gabe horrek agian dena esaten du zutaz...\nBlu lakuan ispilu perfektuan islatzen da Cervino, eta bakoitzak bere mendia ikusten du lakuaren islan. Jean-Antoinek eta Elisabettak. Akzioak eta kontenplazioak. Harik eta turistei ogi papur eske ahateetako bat lakuko urak zeharkatzera abiatzen den arte: orduan, lakuaren urak dardaran jarri eta ispiluko mendia itxuragabetu eta desagertzen den arte. Nietzsche-ren harira: agian ez baitira mendiak existitzen, beren interpretazioak soilik baizik.\nBueltan etxera. Nirekin etorri behar zuenari bizitakoak kontatzera. Eta nire maite politari esatera, bizitzan behin bada ere, ona etorri behar duela hemengo lilura hau guzti ezagutzera.


Testigantzak – Kabi Etxeak Gipuzkoa\nUste dugu guretzako publizitaterik onena gure Kabi Etxeetara euren seme-alabak ekartzen dituzten gurasoen testigantzak direla. Jarraian gure proiektuan uste osoa jarri duten familiek kontatutakoa aurkituko duzue. Mila esker guztiei.\nNahia Idoiaren etxean\nAlaba bat izateko aukeran pentsatu aurretik ere, Idoia ezagutu eta bere seme-alabekin erlazionatzen ikusteko aukera izan genuen. Beste erreferentzia batzuetatik, Kabi Etxeak proiektua ere ezagutzen genuen. Gainera, bagenekien bertako egunerokotasuna euskaraz egiten zen tokia zela, guri oso garrantzitsua iruditzen zitzaiguna.\nHori guztiagatik, aukera suertatu zenean, ez genuen zalantzarik izan. Gure kezka bakarra Bihotzez Kabi Etxean plaza librerik egongo ote zen jakitea...\nBizitako esperientzia ona bakarrik ez da izan, baizik eta oraindik ere uste genuena baino hobeagoa.\nGauza zoragarriak kontatu litezke banan-banakako tratuan eta afektibitate-loturan oinarritutako zaintzeari buruz, haurrarekiko eta bere erritmo eta beharrekiko errespetuzko pedagogiari buruz, taldeko erlazioen akonpainamenduari buruz, edota autonomiaren sustapenari buruz.\nHala ere, imajinatzen ez genuena zen, hau guztiaz gain, Idoiaren etxea ere pixka bat gure etxea izatera pasako zela. Ez genuen espero gure edozein zalantza edo segurtasunik eza errespetuz eta interesarekin entzunak izango zirela, edozein arazoetan bideratuta izango ginela eta gure beldurrak, kezkak eta hanka sartzeei buruz hitz egin ahal izango genuela epaituta sentitu gabe.\nNahiak Idoiarekin egoteko zortea izan du 11 hilabetetik 2 urte eta erdi arte, baina Fabiok eta Martak berak bezain beste zortea izan dugu gutxienez.\nHorrela, etapa hau pena handiarekin ixten dugu, baina baita Bihotzez Kabi Etxetik igarotzeak Nahiaren etorkizunerako oinarri sendoak jartzea erraztu digun ziurtasunarekin, eta berekin gure bidea ahalik eta modu onenean jarraitu ahal izateko.\nMarta eta Fabio\nVista Eder Kabi Etxea\nAzken urte honetan gure haurra, gure altxorra, edozeinen eskuetan utzi nahi ez duzun hori, Vista Eder-en bizi izan da, goizeko 08:00tatik eguerdiko 14:00tara. Hasieran beldurra izan arren, urtebete ondoren ondorio argi honetara iritsi naiz: Kabi Etxea, hoixe bai izen egokia.\nEdozein arrazoi dela eta, etxean zainduko ez ditugun gure txikientzat bigarren kabia izan daiteke Kabi Etxea. Bere bizitzako lehen urteak, urte erabakiorrak, pasatzeko toki seguru, lasai eta atsegina.\nUmeak behar zuen egokitzapena egin ondoren, goizero gogo handiz joaten zen Vista Eder-era. Ongi etorria egin, kantak abestu, hamaiketakoa eta Kristina Enea-ra egindako ia eguneroko bixita zoragarriak edo hondartzara egindako irteerak oso gustoko zituen. Han eta hemen jolasean, naturarekin kontaktuan, gauza berriak esploratzen, jakin-min amaigabea asetu nahian. Euri zein eguzki, beti zegoen zerbait dibertigarria egiteko: margotu, loreak ureztatu, hondarrarekin jolastu, indioailarrak bilatu, ahateei jaten eman… Elkarrekin, bapatean edo hitzeginez egindako planak. Eta bukatzeko bazkari autonomoa, beraiei egokitutako mahaian (aparteko ikuspegiarekin) eta siesta beste kideekin.\nHaserreak, kolpeak eta hozkadak ere izan oi dira, hala ere, emandako erantzun lasai eta errespetuzkoarekin, inoiz ez dut haurra negarrez jaso eta berak joateko erakusten zidan gogoarekin lasai utzi dut, esku honetan dagoelako.\nKabi Etxeetan dauden haurrak profesionalen eskuetan daude, eta pertsona hauek haur bakoitzari benetan behar duen arreta eskaintzeko denbora eta gaitasuna dute. Haur gutxi, etxeko giro lasaia, prestatutako ingurua zein materiala eta gurasoekin harreman zuzena dago. Jakinekoa da haur txikiek arreta handiago behar dutela eta ratio txikiak beharrezkoak direla. Kabi Etxeetan hau bermatuta dago.\nEgunero irteterakoan eguneko laburpen txiki bat egiten genuen eta haurraren eboluzioa gertutik jarraitzen genuen. Konturatzerako uda iritxi zitzagun arte.\nKabi Etxeko haur baten ama izateaz gain, Carmen pertsonalki ezagutzeko zortea dut, beraren laguntzaz gure haurrari buruz asko ikasteko aukera izan dut eta profesional aparta dela iruditzen zait. Nire umeak berarekin sortutako harremana polita eta sanoa da.\nNon etxean baino hobeto? Ba etxean ezin denean, Kabi Etxean.\nMagdalena in the Casa Nido\nWe came to Donosti last year in August with our two children. For the older one we chose the German School, but our daughter Magdalena was too little to go there. Also, we were looking for something smaller, with fewer children and kind of a family atmosphere. One day, we coincidentally saw an ad with some words in Euskera, which we didn’t understand, but it seemed to have to do with small children. We looked it up on the internet and it turned out to be an association of childminders, which is quite a new and mostly unknown concept in Spain, although in Germany for example it’s very common. I met with Maria to get to know her a bit and talk about her ideas of childcare and we decided to start the adaptation in January. As I had enough time, we did quite a long adaptation period, where we allowed Magdalena to get to know the home, Maria and the other children quite well before starting with short separations from me. We increased the period of separation slowly and according to Magdalena’s wellbeing and added eating and sleeping time likewise. Our daughter started to like going to Maria’s, she was happy when we brought her there in the morning and was in a good mood all day long. During the time in the Casa Nido, Maria used to send us messages and pictures, telling us about how about they were doing. At the time of bringing and picking up there was always time for a small (or sometimes a little longer) chat, which was great for us, because in this way we could share important news regarding our child and also learn something about our daughter’s day. Like this, we built a relationship of trust and cooperation, and we felt that Maria was a great partner in the everyday task of parenting.\nMaria spoke to the children in Spanish and Euskera. None of these languages is spoken in our home and we loved how Magdalena added these two to her language skills she is learning with us (German and Czech). She is now 19 months old and actively uses words in all four languages.\nFor Magdalena, now Maria is like another family member. She and also we parents trust her completely. We are very happy that we had this great possibility of Maria looking after our daughter and would like to thank her for her daily efforts, her sympathy and her loving care.\nIdoiarekin "Bihotzez" Kabi Etxean\nBi seme-alaba ditugu eta zaharrena lehenengo bi urteetan amonarekin egon zen. Bigarrena jaio zenean, amonaren aukera ez genuenez, haurtzaindegira eramatea erabaki genuen. Auzoko haurtzaindegiak ezagutu ondoren, gure etxe ondoko batean izena eman genuen. Haurtzaindegia hasi aurretik, parkera joan ginen egun batetan, auzoko lagun batek Idoiaren Kabi Etxeari buruz hitz egin zigun. Guk ez genuen haurrak hezitzeko eta zaintzeko era hau ezagutzen, eta jakinmin handia sortu zitzaigun. Erreferentziak hain onak zirenez, Idoiarekin geratu ginen. Lehenengo momentutik, goxotasuna, gertutasuna eta konfidantza helarazi zigun.\nHaurtzaindegi batean umeak jasotzen duen arreta ez dauka zerikusirik Kabi Etxean duenarekin, gehienez lau ume bait daude. Bakoitzaren erritmoa errespetatzen da. Etxea umeen adinari guztiz egokituta dago, eta honek umearen autonomia bultzatzen du. Egunero kalera ateratzen dira. Etxean dauden jostailu eta materialak kalitatezkoak eta didaktikoak dira, sormena eta esperimentazioa asko landuz.\nArrazoi guzti hauek Kabi Etxearen aukera hartzera bultzatu ziguten, haurtzaindegia baztertuz.\nIdoiaren Kabi Etxean urte eta erdi pasa ondoren, esan dezakegu hartu genuen erabakia zalantzarik gabe egokiena izan zela, ez bakarrik gure aldetik, baita gure semearen aldetik ere, bere "bigarren" familia han izango duelako. Gure semearen alaitasun eta goxotasunaren parte haundi bat, Kabi Etxean jasotakoaren islada dela uste dugu. Nola eskertu Idoiak eta Edurnek gure semeari emandako maitasun, arreta eta pazientzia? Mila esker, zoragarriak zarete!!!\nAitana Idoiaren etxean\nHaurdun nintzenean segituan hasi nintzen pentsatzen erditu ondorengo denboraldian. Guztia ahal bezain antolatuena izan nahi nuen. Eta gauza guzti horien artean gehien kezkatzen ninduena zen nire egoerarengatik eta lan motarengatik, hilabete gutxietara lanean hasi beharko nintzela berriro eta nire senarrak ere ezin zuen lana egiteari utzi. Aukerak baloratzen hasi ginen, eta gure egoeran, gure senideekin geratzeko aukerarik ez zeukanez, hasiera batean bi aukera genituen: haur eskola edo umezaina. Ez gintuen guztiz konbentzitzen ez batak eta ez besteak, umezainak zenbait alderdietan konbentzitzen gintuen (banan-banakako tratua, gaixotasun egoeratan zaintza ere...) eta haur eskolak beste batzuetan (beste haurrekin egotea). Gauza da informatzen hasi ginela eta Kabi Etxeekin topo egin genuela. Aukerarik egokiena zela pentsatu genuen, beste aukeren onena biltzen zuen. Dezepzio pixkat izan genuen jakin genuenean Gipuzkoan oraindik ere gutxi zabalduta zegoela. Hortaz, erabaki hau beranduagorako uztea erabaki genuen. Erditu eta bi hilabeteetara gaiari berriro ekin behar izan genion lanera bueltatzearen presioa hor zegoelako, eta haur denda batean "Kabi Etxeak"en libiruxkat bat aurkitzea zortea izan nuen. Segituan deitu genuen eta Idoia ezagutzera joan ginen Bihotzez Kabi Etxera. Egia esan, aukerak ikustera joan ginen, baina bera eta bere etxea ezagutzea izan zen jakiteko "hori" zela zehazki Aitanarentzako nahi genuena. Lehen egun horretan ikusi genituen Idoiaren ezaugarriak, denborarekin baieztatu eta sendotu besteri ez egin zirenak. Pertsona goxoa da Idoia, atsegina, ulerkorra, egiten duenarekin guztiz konprometitua eta denbora guztia eskaintzen diona, eta guzti hau, noski, haurrekiko eta egunerokotasunean gurasoekiko tratuan ikusten da. Aitana han uztean neuzkan sentsazioak nire amarekin uztea bezalakoak ziren, lasaitasun guztia. Pozik joaten zen eta han, zaindu eta mimatzeaz gain, bere autonomia, bere segurtasuna, bere buruarekiko konfiantza eta bere sormena bultzatu da, dena modu askean baina kontrola galdu gabe. Ikusten duzuen bezala, oso pozik nago esperientziarekin, uste det lehen aipatutako aukeretatik gehien konbentzitzen nauena dela dudarik gabe, tratua guztiz banan-banakakoa delako (baita gurasoekiko ere), etengabe informatuta zaude, ordutegi malgutasuna dago, kalera irteten dira egunero eta gainera, guzti hau, beste haurrekin erlazionatuta baina talde txikietan (4 haur). Orain Aitana handitu egin da eta eskolan hastea tokatu zaio, baina berriro ere haurdun nago eta argi daukat dudarik gabe nire bigarren semearekin ere esperientzia errepikatu nahi dudala.\nElisa eta Miguel\nIbone Amaiaren etxean\nTipi-tapa… badoa bizitza, tipi-tapa… koskortzen doaz etxeko txikiak, eta horrekin batera gurasoek hartu beharreko erabakiak ere. Handituz doaz eta erronka horien artean, seguruenik handienetarikoa, haur-eskolaren hautaketa da.\nGure seme-alabak beste norbaiten zaintzapean utzi beharreko eguna iritsi da, zalantzaz betetako unea, erraz hartzen ez den erabakia, baina derrigor hartu beharrekoa.\nAukerak badira, haur-eskola publikoak, pribatuak… eta badira Kabi Etxeak ere. Eta zer dira Kabi Etxeak? Kabi Etxeak gehienez ere 4 haur zaintzeko egokitutako etxeak dira, 0-3 adin tartekoak. Hezitzaileak berak egokituko du etxea, segurua eta aproposa izan dadin eta hala, giro lasaian eta atxikimenduzko pertsona egonkor eta hurbileko baten laguntzaz, benetako ikaskuntza gerta dadin.\nHori da www.kabietxeak.eus webgunean ematen duten azalpena, baina nik hori baino askoz gehiago dela esango nuke: maitasunez egindako proiektu bikain, polit eta borobila dela.\nGure kasuan, momenturik beharrezkoenean agertu zen Amaia, Ibone (nire alaba) eta bion bizitzan.\nHaurren udako oporrak iritsi eta horrekin batera haur-eskola publiko zein pribatuen ordutegi murrizketa, ez ordea lan ordutegiarena, eta familia edo lagunekin uzteko aukerarik ez duzunean, benetan arazo handia suertatzen da.\nHorregatik Kulunka Kabi Etxea ezagutu nuenean patuaren indarra izan behar zuela pentsatzea besterik ez nuen, dena baitziren abantailak eta erraztasunak: ordutegi malgutasuna, etxetik gertu egotea…\nEgokitzapenerako denborarik ere ez genuen izan, eta berehala egin zen Ibone Kabi Etxera. Gustora joaten zen eta gustora eramaten nuen. Txikien beharretara ondo egokitutako etxea da Kulunka, txukuna, garbia, argia, zabala. Goxotasunez eta mimoz egindako lana igartzen da sartzen zaren bakoitzean…\nHorregatik guztiagatik, mila esker Amaia, mila esker hain beharrezkoa den familia-giroa eskaintzeagatik.\nJulen Idoiaren etxean\nGure semea Julen zaintzeko aukera bila hasi ginenean, zeri heldu jakin gabe hasi ginen. "Kabi Etxe"en inguruko informaziorik bagenuen, baina erreferentzia zehatzik gabe. Haiei buruz askorik jakin gabe, ezta sistemari buruz ere ez, "Bihotzez" Kabi Etxea eta Idoia ezagutzera joan ginen. Bat-batean maintemindu ginen, bai etxearekin, bai Idoiarekin!\nHasieratik jasotako sentsazioa oso baikorra izan zen eta segituan konturatu ginen Julen han utzi nahi genuela.\nHala ere, ezinbestekoa izan zen, Julen lehen aldiz utzi genuenean (guk lanean hasi behar baikenuen) sentimendu desberdinak nahastu ziren. Julenek 5 hilabete besterik ez zituen eta ia beragandik banatzen ginen lehen aldia zen. Gure irudipena zen umeak ez zuela ohitura zehatzik jateko edota lo egiteko garaian, eta, gainera, "mimosin" txiki bat zen. Baina gure beldur guztiak segituan uxatu ziren eta egokitzapena oso erraza izan zen! Sistema erabat egokitzen zaio ume bakoitzaren erritmoari, bere loaldiei eta bere jatorduei. Baita etxea ere. Bertako txoko bakoitzak umea du helburu, bere garapena, dibertimendua… Horrela umeek gustora eta eroso senti arazten dituzten txokoak eta jarduerak topatzen dituzte etxean; eta dena giro goxo-goxoan!\nEta, Idoia. Ume bakoitzarekiko arreta, heziketa eta begirada bereziak ditu. Gainera, gurasoei laguntza osoa eskaintzen die, umearen garapenean zehar sortzen diren zalantzak eta beldurrak argituz. Horregatik, egunero lasai eta pozik uzten genuen Julen bere besotan, bere bigarren etxean utziko bagenu bezala.\nOrain Julenek etxea uzteko ordua iritsi da, ikastolan etapa berri bati heltzeko. Hala ere, pozik gaude "Bihotzez" Kabi Etxean beti izango delako guretzako tartea! Eskerrik asko, bihotzez!\nJulen, Ainhoa eta Luis\nMikel handitzen doa Bihotzez-en, Idoiarekin\nMikel, gure txikia, etxean egon zen 9 hilabete arte. Guraso hasi berriak bezala, ikaratu egiten gintuen beste pertsona baten ardurapean uztea, ahalik eta denbora gehiena gurekin egotea nahi genuen. Horregatik, nonbaiten edo norbaitekin uztea erabaki behar izan genuenean, zalantza asko izan genituen.\nOrduan, Idoia eta Kabi Etxeak Gipuzkoa proiektua ezagutu genuen. Esan beharra dago proiektua guztiz bat etorri zitzaigula hasieratik: ingurune erosoa, haur gutxirekin, non Mikel beharrezkoa zuen arreta izango zuen, bere erritmoak errespetatuko ziren eta bere interesei eta beharrei askatasun guztia emango zitzaielarik. Ezin hobea besterik ez zen, eta gainera\netxe ondoan geneukan.\nHala ere, gauzak ez ziren berdina izango Idoia gabe. Proiektu on bat garrantzitsua zen, baina egia esanda, honen ardurapean dagoen pertsona da oinarria. Idoiak lehenengo momentutik erakarri gintuen: bere samurtasuna, bere lanari buruz hitz egiten zuen grinarekin, bere haurrekiko zuen tratua... Guztiak berekin fida gintezela esaten zigun. Eta horrela izan zen.\nUrte honetan Idoia oinarrizko pertsona izan da gure familian. Mikel berarekin uzten genuenean, lasai sentitzen ginen zein pozik gelditzen zen ikusita. Izan ere, askotan ahaztu egiten zen guri agur esatea, jostailuekin bere baitan bildurik. Jasotzerakoan, gauza bera. Aurpegian irribarre batekin ongi etorria ematen zaituela ikusi, baina jolasten edo zer egon den egiten erakusteko gogoekin, preziorik ez duten gauzak dira. Zure haurrarengan banantzea askoz ere errazagoa da egoera hauetan.\nDatorren ikastustean Mikel eskolan hasiko da. Aurrerapauso handia da, aldi berean nahiko beldurra ematen diguna. Badakigu Kabi Etxean izan dituen abantailak orain ez dituela izango eta gauza askori moldatu beharko dela, baina horrekin batera esperientzia politez betetako motxila batekin dator eta maitatua sentitzearen segurtasunarekin. Guk, gainera, lagun bat gureganatu dugu, dudarik gabe denbora luze batez ondoan izango duguna.\nEskerrik asko guztiagatik, Idoia.\nMikel, María eta Iñaki\nMartin Oihanen etxean\nMartin haurtzaindegi batera joan zen ez genuelako uste beste aukerarik zegoenik. Haurtzaindegiko neskak oso jatorrak ziren baina ahal zutena egiten zuten 15 haur beren kargura izanik (fardelak aldatzen bakarri goiz osoa pasatzen zuten, eta haurrak bitartean bakarrik lau jostailurekin jolasten).\n7-8 hilabete ondoren Gipuzkoako Kabi Etxeen inguruan hitz egin ziguten, pixka bat begiratu genuen eta itxura ona zuela iruditu zitzaigun kanpotik begiratuta, formatutako pertsona batek gehienez 4 haur zaindu eta akonpainatzen ditu bere etxean. Horrekin bakarrik aurrerapen handia zela iruditu zitzaigun eta haurtzaindegitik ateratzea erabaki genuen eta Oihaneren etxera eramatea Andoainera. Gu Donostian bizi gara eta jende guztiak esaten zigun zein deserosoa izango zen eta ze eromena Andoainera eramatea egunero. Baina gure barneak esaten zigun mereziko zuela eta hala izan da dudarik gabe.\nOihanerekin egon zen lehenengo astetik aldaketa erabatekoa izan zen. Haurraren bila joaten ginenean haren etxera, Martin zoriontsu zegoen, haurtzaindegiarekin alderatuz (bertatik apatikoago) askoz ere alaiago ateratzen zen. Segituan ikusi zuen Oihane atxikimendu pertsona bezala. Segituan jakin genuen zergatik.\nKabi Etxean erabateko konfiantzarekin uzten dugun amonarekin uztea bezalakoa izan daiteke, badakizularik maitasun guztia emango diola eta behar duen denbora eskainiko diola baina ezberdintasun batekin, "amona" hau pertsona gazte bat da, energia gehiagokoa eta errespetuzko hazieran, edoskitzean eta hainbat korronteetan aditua, ezin dut gehiago eskatu. Ezagutza guzti hauek beharrezkoak dira haurrak denbora aprobetxa eta disfruta dezan gurekin ez dagoen bitartean. Izan ere, nik ere asko ikasi dut beraz hilabete hauetan.\nGuztiz errespetatzen da haurraren erritmoa, elikaduran, loan, ikaskuntzan edota gustuetan. Baina honetaz gain, mimatu, zaindu eta autonomia izatera bultzatzen ditu.\nMartin mimoso esnatzen den egunetan, maitasun, beso eta laztan gehiago behar dituenean, Kabi Etxean izaten ditu eta horrek lasaitasuna ematen digu. Guretzat oso garrantzitsua da maitasuna izatea. Gainera beste adineko haurrekin harremana izatea ordu batzuez izugarri erakusten die. Beraien artean ulertzen dira, errespetatzen dira, behatzen dira, laguntzen dira, eta 4 bakarrik izanik elkar eragiten dute ez soilik alboan jolastu haurtzaindegian bezala. Famili giroan egotea bezala da, lehengusuekin egotea bezala.\nHorrenbeste dira onak diren gauzak ezin direla denak aipatu: egunero ateratzen dira kalera (ogia erostera, parkera...), janaria apartekoa da, etxean egina, nire etxean baina hobe jaten du!. Egun batzuetan klarionekin margotzen dute, besteetan argi mahaian ibiltzen dira, hondarrarekin… Egun bakoitza ezberdina da hauentzat. Errutinak ikasten diuzte txikitatik, hortzak garbitzen esaterako, mahai tresnak erabiltzen uzten die, eta sukaldea hurakan bat pasa izan balitz bezala uztearen arriskuarekin, baina ez dago beste erarik ikasteko eta Oihanek egiten uzten die izugarrizko pazientziarekin. Gainera askotan idazten dizkigu WhatsApp Martinen argazkiekin, eguna nola damakin esateko, loa, janaria, etab. kontatzeko. Ez da berarekin egotea bezala baina asko gerturatzen gaitu, asko eskertzen da.\nZiur nago gauzak uzten ditugula eta ez dakit benetan adierazi dugun zein kontentu gauden Oihanekin eta bere proiektuarekin. Dakiten bakarra da Martinek anai/arreba bat duenean ez dela sekula haurtzaindegira joango (ez diogu hortik pasaraziko, ikasi dugu) eta ahal izan ezkero Oihanerekin egotea gustatuko litzaiguke dudarik gabe.\nLaura, Jon eta Martin


Sukalderako Makinak Erosi Online | Ekologikoak Denda\n. Blendtec irabiagailuak\n. irabiagailu merkeak\n. Vitamix irabiagailuak\n. landare esnea egiteko\n. xuku erauzgailuak\n. ogia egiteko makinak\n. janari prozesatzaileak\nSukalderako Makinak Online


Euriborraren jaitsierak hipotekak merkatzen ditu lehen aldiz hiru urtean | Consumer\nEuriborraren jaitsierak hipotekak merkatzen ditu lehen aldiz hiru urtean\nHilabete eta erdian, adierazleak inoizko murrizketa handiena izan du\nEgilea: mediatrader 2008-ko azaroak 29\nAbenduan berrikusten diren hipotekak 2005eko irailetik aurrenekoak izango dira. Euriborrak, Espainian ematen diren hipoteka gehienek erreferentzia egiten dioten indizeak, izandako beherakadagatik gertatu da hori. Atzoko lanaldian %3,951 jaitsi ondoren, Euriborrak azaroa itxi du, %4,350 batez beste. Espainiako Bankuak datozen asteetan berretsi beharko ditu merkatuko datu horiek.\nAdierazleak hilabete eta erdian izan du inoizko murrizketarik handiena, ehuneko puntu eta erdi baino gehiagokoa, urriaren erdialdean zuen %5,51tik ostiral honetako %3,951 arte. Horrek esan nahi du Euriborraren ia hamar urteko bolada beherakorrik handiena -36 lanaldi jarraian.\nJaitsiera horrek lasaitasuna dakar hipoteka kontratatua duten pertsonentzat. Batez besteko 140.000 euroko mailegua, 25 urteko amortizazio-epea duena eta abenduan berrikusten den %0,25eko diferentziala, hilean 36,28 euroko edo 435 euroko beherapena izango du urtean; izan ere, adierazlea azaroan hasi zen %4,845ean eta bederatzi hamarren jaitsi da, atzoko %3,951 lortu arte.\nBaina abenduan berrikusten diren mailegu guztiek ez dute murrizketarik izango, hileko lehen egunetan eguneratzen direnei urriko Euriborra aplikatuko baitzaie, erakundeek nahiago baitute Espainiako Bankuak hilaren erdialdean baieztatutako tasa ofiziala erabili.\nUztailean, Euriborrak markatu zuen bere maximo historikoa (%5,393). Gero, abuztuan %5,323ra jaitsi zen, irailean pixka bat berreskuratu zen %5,384ra arte, eta urrian %5,248ra jaitsi zen berriro. Hala ere, hil horretako 2an markatu zuen bere intradia historiko gorena, %5,526an.\nHarrezkero, eta banku zentralek modu koordinatuan aplikatutako interes-tasen beherapenarekin batera, urriaren 8an, Euriborra atzeraka hasi da, eta analistek uste dute datorren urtean mantenduko dela, baldin eta Europako Banku Zentralak (EBB) bere moneta-politika malgutzen jarraitzen badu.\neuribor hipotecas-eu indicador-eu jaitsiera urteak